Perbandingan Red Giants Team Card vs TFC Membership Card, Manakah Paling Berbaloi?

Menjelang sepak mula saingan Liga Malaysia 2021, Selangor FC dan Terengganu FC merupakan dua pasukan yang menggerakkan usaha untuk mendekatkan para penyokongnya dengan mengadakan pendaftaran keahlian buat pasukan masing-masing.

Selangor FC, pasukan berpangkalan di Lembah Klang sudah lama mengadakan inisiatif ini dimana mereka memulakannya pada tahun 2019 manakala skuad yang berpangkalan di pantai timur, Terengganu FC baru sahaja memulakan inisiatif yang sama pada tahun ini.

Bercakap mengenai kad keahlian kedua-dua pasukan yang bersaing dalam kancah Liga Super ini, selain daripada memberi peluang kepada para penyokong masing-masing untuk menjadi sebahagian daripada pasukan, ianya turut disertakan dengan beberapa manfaat dan kelebihan bersama rakan penajaan pasukan masing-masing.

Di sini Sukanz membuat perbandingan di antara kad keahlian milik Selangor FC dan Terengganu FC dan melihat pasukan manakah yang memberikan manfaat paling berbaloi kepada penyokong-penyokong yang berdaftar bersama pasukan masing-masing.

#1 Harga Pendaftaran Kad Keahlian

Harga pendaftaran bagi kad keahlian Selangor FC iaitu Red Giants Team Card hanyalah RM20. Manakala kad keahlian untuk pasukan Terengganu FC iaitu TFC Membership Card ianya diletakkan pada harga RM30.

Pendaftaran kedua-dua kad keahlian pasukan boleh dilakukan secara atas talian dan dibuka sepanjang tahun.

#2 Manfaat & Faedah Bersama Pasukan

Bagi pemilik Red Giants Team Card, mereka bakal mendapat manfaat seperti diskaun harga tiket dengan pembelian secara atas talian, diskaun 10% untuk cenderamata rasmi terpilih di kedai rasmi Red Giants serta diskaun eksklusif dengan rakan rasmi Team Card Red Giants.

Untuk pemegang TFC Membership Card pula, mereka mendapat diskaun di TFC Store dan potongan harga yang menarik di TFC Lab (Kedai Kopi). Selain itu, mereka akan diberikan keutamaan membeli tiket perlawanan lebih awal berbanding penyokong yang tidak berdaftar, berpeluang untuk mendapat tempat di semua majlis rasmi Terengganu FC dan menjadi pembaca terawal Majalah Digital TFC secara maya.

#3 Jumlah dan Jenis Rakan Rasmi Kad Keahlian

Berdasarkan kepada laman sesawang pasukan Selangor FC, Red Giants Team Card dilihat mempunyai 24 rakan rasmi yang terdiri daripada pelbagai sektor perniagaan seperti kedai barangan sukan, pusat jualan dan servis kenderaan, makanan dan minuman, gelanggang sukan, hospital dan beberapa lagi.

Untuk TFC Membership Card pula, mereka mempunyai 29 rakan rasmi yang terdiri daripada perhotelan, syarikat telekomunikasi, makanan dan minuman, kedai optometri, perkhidmatan gunting rambut, dobi, perniagaan alat ganti kenderaan, pengeluar dan penjual pakaian serta penyedia khidmat kesihatan dan lain-lain.

#4 Manfaat Paling Besar Yang Ditawarkan Oleh Setiap Pasukan

Berdasarkan pemerhatian kami, pemegang Red Giants Team Card mendapat manfaat yang paling besar menerusi Kowamas Edar (pusat servis 3S Honda rasmi) yang terletak di Kota Kemuning. Mereka berpeluang untuk mendapat rebat 2% tambahan (harga jualan) ditambah dengan promosi bulan Honda untuk pembelian kereta baharu. Selain itu, rebat sebanyak 20% turut diberikan kepada pemegang kad keahlian untuk alat ganti semasa membuat servis kereta Honda di pusat servis 3S yang sama.

Bagi pemegang TFC Membership Card, manfaat paling besar yang akan diperolehi adalah ketika menginap di Hotel Grand Continental Kuala Terengganu. Berdasarkan info di laman sesawang mereka, pemegang kad keahlian TFC akan mendapat potongan diskaun hampir 48% untuk Premium Room, diskaun sekitar 44% untuk Deluxe Room dan diskaun hampir 40% untuk Standard Room.

Berdasarkan kepada perbandingan di atas, kami merumuskan Selangor FC menawarkan harga yang lebih murah untuk pendaftaran kad keahlian Red Giants Team Card disertakan dengan kelebihan mendapat diskaun (tertakhluk kepada T&C) di beberapa premis makanan tersohor seperti Domino’s, Kenny Rogers Roasters, Santan dan Llaollao seluruh Malaysia.

TFC Membership Card pula hadir dengan pendaftaran yang sedikit mahal berbanding Selangor FC namun mereka memberikan lebih nilai eksklusif kepada pemegang kad menerusi manfaat menjadi yang terawal untuk undangan majlis rasmi TFC dan majalah digital. Manakala untuk manfaat bersama rakan penajaan, TFC memberikan lebih manfaat terutamanya dengan kerjasama daripada empat jenama perhotelan serta perniagaan setempat di negeri Terengganu.

Ini menjadikan TFC Membership Card merupakan kad keahlian yang lebih berbaloi dan seharusnya dimiliki khususnya para peminat tegar pasukan TFC.


Barcelona Sedia Lepaskan Messi Asalkan Tidak Kurang Daripada €222 Juta

FC Barcelona mengangkat bendera putih untuk mengekalkan penyerang prolifiknya, Lionel Messi.

Justeru, Barca meletakkan harga tidak kurang daripada €222 juta kepada mana-mana pasukan yang ingin mendapatkan khidmatnya, lapor laman AS yang memetik sumber RAC1.

Harga tersebut jauh lebih murah berbanding klausa tebus kontrak asal yang bernilai €700 juta.

Keputusan itu dibuat oleh ahli lembaga pengarah Barca kerana tidak sanggup melihat Messi meninggalkan skuad Blaugrana secara percuma.

Terdahulu, Messi telah menghantar transfer request kepada majikannya, selasa lalu.

Messi turut mengaktifkan satu klausa di dalam kontraknya untuk membenarkan dirinya meninggalkan pasukan gergasi bola sepak Catalan secara percuma.

Terdapat pertikaian mengenai klausa tersebut di antara majikannya dan peguam kepada Messi. Bagaimanapun, ahli lembaga pengarah Barca tidak mahu memanjangkan pertikaian tersebut ke mahkamah.

Oleh demikian, mereka sedia melepaskannya asalkan ianya mengatasi harga perpindahan Neymar ke Paris Saint Germain (PSG) pada tahun 2017 iaitu sebanyak €222 juta.

Beberapa laporan di Sepanyol mengatakan Messi sudah mengadakan perbincangan bersama bekas jurulatihnya, Pep Guardiola untuk berhijrah ke kelab Liga Perdana Inggeris (EPL), Manchester City.

Antara laporan lain mengatakan Manchester United turut melakukan rundingan bersama Barcelona untuk mendapatkan khidmat penyerang berusia 33 tahun itu.


Piala Dunia: Maghribi Singkir Juara 2010, Rekod Kemaraan Sulung Ke Suku Akhir

Skuad bola sepak kebangsaan Maghribi menempa satu sejarah baharu apabila berjaya merakamkan kemaraan ke peringkat suku akhir buat pertama kali di pentas Piala Dunia.

Perkembangan itu hadir setelah skuad berjulukan The Atlas Lions ini menumpaskan juara dunia edisi 2010, Sepanyol pada peringkat Pusingan 16 yang berlangsung di Education City Stadium, sebentar tadi.

Maghribi mencetak kemenangan tersebut dengan memenangi penentuan sepakan penalti dengan keputusan 3-0 hasil jaringan Achraf Hakimi, Hakim Ziyech dan Abdelhamid Sabiri. Hanya Badr Benoun yang gagal menyempurnakan sepakan penalti.

Morocco reach the Quarter-Finals for the first time. 🇲🇦 #FIFAWorldCup | #Qatar2022 pic.twitter.com/Z6uVjyLmWz

— FIFA World Cup (@FIFAWorldCup) December 6, 2022

Manakala kesemua pemain Sepanyol yang ditugaskan untuk mengambil sepakan penalti iaitu Sergio Busquets, Carlos Soler dan Pablo Sarabia gagal menyempurnakannya sama sekali.

Terdahulu kedua-dua pasukan yang dibimbing oleh Walid Regragui dan Luis Enrique masing-masing ini terpaksa akur seri tanpa sebarang jaringan selepas beraksi sehingga 120 minit permainan.

Sebagai rekod, Maghribi menjadi pasukan keempat dari benua afrika yang berjaya mara ke peringkat suku akhir Piala Dunia selepas Cameroon (1990), Senegal (2002) dan Ghana (2010).

Untuk peringkat seterusnya, Maghribi akan menantikan cabaran samada Portugal atau Switzerland untuk merebut tiket ke peringkat separuh akhir.

Featured Image: FIFA World Cup


Terbuka Australia: Tze Yong, Jin Wei & Yew Sin-Ee Yi Tempah Tiket Suku Akhir

Saingan Terbuka Australia – Jelajah Dunia Super 300 BWF – menyaksikan tiga daripada lima wakil negara berhasil menempah tiket kemaraan ke peringkat suku akhir.

Perseorangan lelaki, Ng Tze Yong muncul yang terawal mengesahkan kemaraan apabila berhasil menumpaskan lawannya, pemain Korea, Kwang Hee-heo di Pusingan 16.

Perlawanan berlangsung sengit dan memakan masa melebihi satu jam permainan. Namun begitu, Tze Yong memastikan kemenangan berpihak kepadanya setelah menamatkan pertarungan itu dengan skor 21-16, 19-21 dan 21-5.

Di peringkat suku akhir yang berlangsung pada hari esok, Tze Yong akan berhadapan dengan pemain tuan rumah yang menghuni ranking ke-277 dunia, Nathan Tang.

SATHIO GROUP Australian Open 2022MS – Round of 1621 19 21 🇲🇾Tze Yong NG🏅16 21  5  🇰🇷Kwang Hee HEO

🕗 in 68 minutes https://t.co/f3YHpFamo6

— BWFScore (@BWFScore) November 17, 2022

Seterusnya, Goh Jin Wei yang beraksi dalam kategori perseorangan wanita turut sama mengikut jejak langkah Tze Yong mara ke peringkat suku akhir.

Di Pusingan 16, Jin Wei dapat menumpaskan pemain remaja India yang berusia 14 tahun, Anwesha Gowda secara “straight set” dengan skor 21-7 dan 21-13 dalam tempoh 22 minit permainan.

Kemaraan yang diraih pada hari ini menyaksikan Jin Wei bakal berhadapan cabaran besar bertemu pilihan ketiga kejohanan merangkap pemain No.9 dunia, Pornpawee Chochuwong bagi merebut tiket ke peringkat separuh akhir.

SATHIO GROUP Australian Open 2022MD – Round of 16          🇲🇾Yew Sin ONG🏅21 21 🇲🇾Ee Yi TEO🏅 6  18 🇳🇿Ricky CHENG          🇳🇿Jack WANG

🕗 in 23 minutes https://t.co/nojZkEVjHO

Akhir sekali, wakil terakhir yang merekodkan kemaraan ke peringkat suku akhir adalah gandingan Ong Yew Sin dan Teo Ee Yi.

Beregu No.9 dunia ini tidak berhadapan masalah besar untuk menumpaskan lawannya, Ricky Cheng dan Jack Wang secara “straight set” dengan skor 21-6 dan 21-18 dalam tempoh tidak sampai setengah jam permainan.

Di peringkat seterusnya, Yew Sin-Ee Yi bakal membuat perhitungan dengan beregu Korea yang berada di ranking ke-22 dunia, Kang Min-hyuk dan Seo Seung-jae.

Featured Image: Badminton Association of Malaysia


Disiplin Semasa Bertahan Menjadi Resipi Kemenangan KL City

Disiplin semasa bertahan di dalam kawasan sendiri serta berjaya menyerap kekuatan dimiliki rangkaian penyerang Negeri Sembilan FC menjadi resipi di sebalik kejayaan Kuala Lumpur City FC (KL City) di Stadium Bola Sepak Kuala Lumpur, semalam.

Menurut pemain tengahnya, Zhafri Yahya, dia bersyukur mereka dapat mengekalkan kelebihan sepanjang separuh masa kedua selepas berjaya mengikuti segala perancangan taktikal yang disusun ketua jurulatih, Bojan Hodak.

“Corak permainan Negeri Sembilan kita memang sudah jangkakan, mereka akan terus dapatkan penyerang dan daripada situ kami akan kuatkan barisan pertahanan serta cuba memenangi perebutan bola kedua.

“Tiga penyerang Negeri Sembilan memang ada kekuatan tersendiri dan mereka akan cuba menarik bahagian pertahanan kita tetapi pemain lain datang membantu untuk kompak di kawasan sendiri.

“Mungkin rezeki berpihak juga kepada kita apabila daripada situasi sepakan penjuru, kami berjaya menjaringkan gol bagi berikan kemenangan pada perlawanan ini,” katanya.

Zhafri menjadi pengumpan kepada jaringan kemenangan selepas sepakan penjurunya berjaya ditanduk Paulo Josue pada penghujung separuh masa pertama.

Sebelum itu, Negeri Sembilan mempunyai beberapa peluang keemasan untuk berada di depan terutama melalui Zaquan Adha namun dihampakan melalui kecemerlangan Kevin Ray Mendoza.

Kemenangan 1-0 itu meletakkan KL City semakin kukuh di tangga keenam, meninggalkan pencabar terdekat, Kedah Darul Aman FC, di tangga ketujuh dengan perbezaan tiga mata.

Featured Image: Malaysian Football League


Terbuka Korea: Goh Jin Wei Raih Kemenangan Pertama Selepas ‘Rehat’ Hampir 10 Bulan

Perseorangan wanita bebas (independent) negara, Goh Jin Wei berhasil meraih kemenangan yang pertama selepas ‘berehat’ hampir sepuluh bulan daripada sebarang kejohanan badminton antarabangsa ekoran masalah kesihatannya.

Pemain berusia 22 tahun itu merekodkan kemenangan tersebut pada perlawanan pertama di Pusingan 32 dalam saingan Terbuka Korea 2022, sebuah kejohanan berstatus Jelajah Dunia Super 500 BWF.

Jin Wei yang berada di ranking ke-127 meraih kemenangan dengan menumpaskan pemain Jepun, Asuka Takahashi yang seumur dengannya namu berada di ranking jauh lebih tinggi daripadanya, tangga ke-52 dunia.

Kemenangan tersebut dicapai oleh Jin Wei menerusi tiga set pertarungan yang berkesudahan dengan skor 21-19, 16-21 dan 21-17 dalam tempoh masa yang menghampiri satu jam permainan.

Kemenangan ini membolehkan Jin Wei mara ke peringkat seterusnya. Dia akan menantikan cabaran daripada samada pemain Korea, Lee Se Youn (ranking ke-187) atau pemain Israel, Ksenia Polikarpova (ranking ke-87) di Pusingan 16 kelak.

Untuk makluman semua, kali terakhir Jin Wei beraksi di pentas kejohanan antarabangsa adalah di perlawanan akhir Kejohanan Antarabangsa Iberdola Sepanyol pada Jun 2021 menentang perseorangan negara, Kisona Selvaduray.

Sertai pertandingan Komen & Menang di portal Sukanz bersempena saingan Terbuka Korea 2022 dan anda berpeluang untuk memenangi kredit e-wallet bernilai RM50.

Langkah-langkah mudah untuk menyertai pertandingan ini:

1. Log masuk atau daftarkan diri anda di portal Sukanz.

2. Tinggalkan komen di ruangan komen di bawah sepanjang berlangsungnya saingan Terbuka Korea 2022 – bermula dari 5 hingga 10 April.

3. Tiga tukang komen paling bertuah akan dipilih dan dihubungi untuk diberikan hadiah berupa kredit e-wallet bernilai RM50 setiap seorang setelah tamatnya saingan Terbuka Korea kelak.

Featured Image: Badminton Association of Malaysia


“JDT Ni Main Samseng Sikit, Macam Kasta Kayangan” – Sanusi

Menteri Besar Kedah merangkap Presiden Persatuan Bolasepak Kedah (KFA), YAB Muhammad Sanusi Md Noor menyifatkan pasukan Johor Darul Ta’zim (JDT) sebagai samseng di atas padang.

Sanusi melontarkan reaksi sedemikian selepas hadir menyaksikan perlawanan antara Kedah Darul Aman selaku tuan rumah melayan kunjungan JDT di Stadium Darul Aman pada aksi ke-12 Liga Super, semalam.

Bagaimanapun, perlawanan yang berlangsung dengan agak sengit itu dimenangi oleh JDT dengan keputusan 1-0 hasil daripada jaringan sepakan penalti oleh Bergson da Silva pada penghujung perlawanan.

“Saya dapat satu kesimpulan, JDT ni main samseng sikit, dia macam kasta kayangan,”

“Bola ni sama rata dan saksama, tak bolehlah dia buat pasukan lain (macam) belasahan walaupun dia pandai main,”

“Kita pun tak lah bodoh sangat dekat-dekat nak boleh score dah,” katanya dalam sidang media yang disiarkan Warta Kedah selepas daripada mesyuarat exco, hari ini.

“Tapi gaya dan karakter pemain dia tu kita nampak… pasal malam (tadi) ada nampak insiden nak gaduh sikit, dia terpa tempat kita,”

Panas di Darulaman sejurus aksi babak pertama tamat! 🔥 pic.twitter.com/mPiHLnoWKV

“Hey, dia main stadium kita tu, dia main kampung kita, dia tak respect langsung dekat kita, dia terpa dekat coach kita, (dekat) player kita buat cengey-cengey,” ulasnya mengenai insiden pertikaman lidah yang hampir menyebabkan pergaduhan para pemain dan pegawai pasukan pada rehat separuh masa pertama.

“Jangan kerek sangat main tempat orang, agak-agaklah,” tambahnya lagi di hadapan para wartawan yang hadir.

90+1' Gol | Bergson da Silva menyudahkan sepakan penalti untuk gol pendahuluan JDT.@kda_fc 0-1 @OfficialJohor #LigaSuper2021 pic.twitter.com/vrrLEoNTzh

Sementara itu, Sanusi turut melahirkan kekecewaan apabila tewas dengan dengan jaringan tipis hasil daripada sepakan penalti yang dihadiahkan oleh pengadil pada minit ke-89.

Sepakan penalti itu diberikan oleh pengadil selepas pertahanan Kedah, Renan Alves melakukan terjahan ke atas pemain sayap JDT, Mohamadou Sumareh.

“Pasukan kita memberikan tentangan yang sengit hampir-hampir menjaringkan dua gol, satu kena tiang (dan) satu kena palang,”

“Kita bukan lekeh sangat,” ulasnya mengenai persembahan yang ditampilkan oleh anak-anak buah Aidil Sharin Sahak.

Featured Image: Kedah Darul Aman FC


Doktor Disiasat Berkemungkinan Melakukan Pembunuhan Terhadap Maradona

Doktor yang merawat penyerang legenda, Diego Maradona dilaporkan disiasat oleh polis Argentina selepas pendakwa raya mendakwa terdapat kemungkinan melakukan pembunuhan secara tidak sengaja.

Polis telah bertindak menggeledah rumah dan klinik milik pakar neurologi tersebut di ibu negara, Bueno Aires untuk mencari bukti bagi menunjukkan berlakunya kecuaian.

BREAKING NEWS: Diego Maradona death 'treated as possible involuntary manslaughter' as physician's home searched. Prosecutors are trying to establish whether his death was caused by medical negligence, with personal Doctor Leopoldo Luque now under investigation. pic.twitter.com/uBVLpJftzC

Bagaimanapun doktor yang berusia 39 tahun itu, menerusi satu sidang media menafikan tuduhan demikian malahan telah melakukan segala-galanya yang terdaya untuk membantu Maradona.

Untuk makluman, bekas penyerang yang membawa Argentina memenangi Piala Dunia 1986 tersebut dilaporkan mati kerana mendapat serangan jantung di rumahnya pada 25 november lalu.

Insiden ‘Hand of God’ – Penjaga Gol England Masih Berdendam Dengan Maradona https://t.co/walqnfGjvP pic.twitter.com/9xn3JBNpNH


Voli Cantik Sandro Bawa Selangor Ke Peringkat Suku Akhir

Satu rembatan voli oleh Sandro da Silva pada separuh masa kedua sudah memadai untuk memastikan Selangor ke peringkat suku akhir Piala Malaysia 2020.

Gol tersebut hadir pada minit ke-51 hasil lambungan cantik oleh penyerang prolifiknya, Ifedayo Olusegun sekaligus menewaskan penjaga gol lawan, Khairul Fahmi Che Mat.

52' | GOL SANDRO!@selangorfc menggandakan kedudukan menerusi jaringan Sandro da Silva. #TMPialaMalaysia2020#SELMEL#MFLLive pic.twitter.com/zv4uOfuw1u

Sebelum itu, Ifedayo terlebih dahulu mencatatkan nama selaku penjaring dalam perlawanan apabila berjaya menyudahkan satu hantaran oleh Wan Zack Haikal pada separuh masa pertama.

21' | GOL IFEDAYO! @selangorfc membuka tirai jaringan menerusi jaringan Ifedayo Omosuyi.#TMPialaMalaysia2020#SELMEL#MFLLive pic.twitter.com/XHE1O3H6XS

Pasukan Melaka yang dibimbing oleh Zainal Abidin Hassan turut berhasil mendapatkan gol selang lima minit selepas daripada jaringan yang dilakukan oleh Sandro.

Ianya terhasil menerusi satu voli rendah oleh penyerang utama mereka, Uche Agba setelah menerima hantaran daripada Syamim Yahya pada minit ke-56.

56' | GOL UCHE AGBA!@MelakaUnitedSA merapatkan jurang menerusi jaringan Uche Agba. #TMPialaMalaysia2020#SELMEL#MFLLive pic.twitter.com/DNEmCeciuP

Skuad Hang Tuah cuba untuk mencari gol penyamaan bagi mengheret Selangor ke masa tambahan namun begitu gagal sama sekali hasil disiplin tinggi barisan pertahanan Selangor mempertahankan gawangnya.

Tiada pertambahan jaringan sehingga wisel ditiup oleh pengadil perlawanan dan berakhir dengan keputusan 2-1 berpihak kepada Selangor.

Menanti Selangor di peringkat suku akhir adalah pasukan berpangkalan di uatara semenanjung tanah air dan juga naib juara musim lalu iaitu Kedah.

Featured Image: Melaka United Soccer Association


MB Selangor Yakin Liverpool Pertahan Kejuaraan EPL

Menteri Besar Selangor, Dato’ Seri Amirudin Shari menjangkakan Liverpool kekal mempertahankan kejuaraan Liga Perdana Inggeris (EPL) untuk musim 2020/21 yang bakal bermula 12 september hadapan.

Beliau yang juga peminat tegar The Kop berkata demikian ketika ditemui selepas daripada majlis pelancaran jersi terbaharu Liverpool FC Home Kit keluaran Nike di Football Republic Sunway Pyramid, semalam.

Keyakinan itu diluahkan atas dasar pasukan Liverpool bimbingan Jurgen Klopp mempunyai pemain yang mantap di setiap posisi. Namun The Reds tetap perlu berhati-hati dengan kehadiran Manchester City dan Manchester United yang dilihat bakal memberikan saingan sengit pada musim depan.

“Of course, setiap tahun saya akan cakap Liverpool akan jadi champion tetapi tak pastilah, pertarungan yang sangat sengit tetapi dengan team yang sangat intact saya rasa Klopp akan boleh bawa pasukan secara konsisten,

“(Cabaran) tetap daripada kelab-kelab gergasi macam Manchester City dan juga Manchester United, saya lihat di akhir-akhir musim ini, Manchester United menunjukkan peningkatan prestasi yang baik tetapi mereka tidak konsisten di peringkat awal,” kongsinya kepada para wartawan.

Selain daripada dua kelab tersebut, Amiruddin juga melihat pasukan yang berpangkalan di Kota London seperti Chelsea yang dikendalikan oleh Frank Lampard boleh memberikan kejutan lebih-lebih lagi setelah merekrut pemain baharu iaitu Timo Werner dan Hakim Ziyech.

“Kalau tidak berhati-hati Liverpool akan ada cabaran yang lebih besar. Dan pasukan lain seperti Chelsea masih lagi boleh menjadi pesaing.

“Tetapi pasukan yang dibina oleh Klopp sangat konsisten dan stabil di semua posisi dan sebab itu saya yakin Liverpool boleh meneruskan kecemerlangan yang dicatat pada musim 2019/20.” tambahnya lagi.

Untuk rekod, Liverpool menjadi bualan peminat bola sepak seluruh dunia apabila berjaya menjulang kejuaraan liga utama England selepas kali terakhir memenanginya pada 30 tahun yang lepas.


Jelajah Akhir BWF: Semifinal Sudah Pasti, Yew Sin-Ee Yi Rebut Status Juara Kumpulan

Pasangan beregu lelaki bebas (independent) negara, Ong Yew Sin-Teo Ee Yi berjaya mengesahkan tempat ke peringkat separuh akhir Jelajah Dunia Akhir BWF selepas mengharungi dua perlawanan di peringkat kumpulan.

Yew Sin-Ee Yi berjaya mengesahkan kemaraan tersebut selepas meraih kemenangan kedua dengan menumpaskan beregu Indonesia, Pramudya Kusumawardana dan Yeremia Rambitan pada hari ini.

HSBC BWF World Tour Finals 2021(New dates)MD – Round 2               🇲🇾Yew Sin ONG🏅12 21 21 🇲🇾Ee Yi TEO🏅21 11 18 🇮🇩Pramudya KUSUMAWARDANA               🇮🇩Yeremia Erich Yoche Yacob RAMBITAN🕗 in 56 minutes https://t.co/9L1EyLYbI1

Mereka meraih kemenangan ke atas pasangan Indonesia itu dengan pungutan mata 12-21, 21-11 dan 21-18 dalam tempoh masa yang menghampiri satu jam.

Untuk perlawanan terakhir peringkat Kumpulan B, Yew Sin-Ee Yi bakal berhadapan dengan pasangan Jepun, Takuro Hoki dan Yugo Kobayashi untuk merebut status sebagai juara Kumpulan B.

Perlawanan yang menemukan kedua-dua pasangan ini dijangka bermula pada jam 6.40 petang, esok.

Berdasarkan rekod, Yew Sin-Ee Yi dan Takuro-Yugo telah bertemu sebanyak tiga kali dengan dua daripada pertemuan tersebut dimenangi oleh Takuro-Yugo.

Featured Image: Badminton Photo / Badminton Association of Malaysia


Selepas 25 Tahun Berlumba, Valentino ‘The Doctor’ Rossi Umum Bersara

Selepas 25 tahun terlibat di dalam perlumbaan motosikal, pelumba veteran, Valentino Rossi mengumumkan dirinya akan bersara setelah tamatnya saingan MotoGP 2021.

Pelumba berusia 42 tahun yang terkenal dengan julukan The Doctor ini mengumumkan perkara tersebut menerusi satu sidang media yang diadakan pada hari ini.

BREAKING: @ValeYellow46 announces his retirement from #MotoGP 🏁The Doctor will call time on his legendary career at the end of the season 🥺#VR46Decision | 📰https://t.co/yqL8DlULv7

Bagi mengharungi baki perlumbaan musim ini, Rossi memaklumkan akan meneruskan perlumbaan bersama pasukan Petronas Yamaha SRT.

Selepas daripada itu, pelumba kelahiran Itali ini akan menumpukan perhatiannya kepada pasukannya, Aramco Racing Team VR46.

Untuk makluman semua, sepanjang kariernya, Rossi telah meraih sembilan kejuaraan dunia.


Euro 2020: Republik Czech Tumpaskan Belanda Yang Terpaksa Beraksi Dengan 10 Pemain

Republik Czech mencipta kejutan menumpaskan juara Kumpulan C, Belanda dengan skor 2-0 pada aksi pusingan ke-16 Euro 2020 di Stadium Ferenc Puskas, awal pagi tadi.

Republik Czech mengambil peluang menjaringkan gol menerusi Tomas Holes (68’) dan Patrick Schick (80’) setelah Belanda terpaksa beraksi dengan 10 orang pemain sahaja selepas Matthijs de Ligt dilayangkan kad merah pada minit ke-55.

THE NETHERLANDS ARE DOWN TO 10 MEN! 👀De Ligt sees 🔴 after obstructing play with this handball. Do you agree with the red card, or was it a harsh call? pic.twitter.com/S1ivGaUzCa

Ianya gara-gara pertahanan berusia 21 tahun itu cuba mengeluarkan bola menggunakan tangan.

Belanda yang beraksi dengan 10 pemain sehingga tamat perlawanan nyata menghadapi kesukaran untuk melakukan kebangkitan bagi mengatasi Republik Czech.

Kedudukan 2-0 tersebut kekal sehingga pengadil perlawanan meniup wisel menamatkan perlawanan.

Untuk rekod, Republik Czech mara ke pusingan ke-16 kejohanan kali ini sebagai salah sebuah daripada empat pasukan terbaik yang menghuni tempat ketiga pada peringkat kumpulan.

Kemenangan ini melayakkan Republik Czech mara ke aksi suku akhir dalam saingan Euro 2020. Menanti mereka di peringkat tersebut ialah Denmark.


8 Atlet Tersenarai Dalam ‘Time 100: The Most Influential People of 2020’

Setiap tahun, majalah terkemuka dunia, TIME akan menyenaraikan 100 orang paling berpengaruh di dunia dalam senarai ‘Time Most Influential People’ mereka.

Senarai tersebut merangkumi  pemimpin dunia, penghibur dan tentunya atlet sukan terutamanya mereka yang telah mencipta kejayaan yang besar dalam karier mereka serta mempunyai pengaruh besar.

Berikut adalah 8 atlet yang berpengaruh menurut majalah TIME untuk tahun 2020:

Antetokounmpo dipilih sebagai NBA Most Valuable Player (MVP) untuk musim 2020 – kali kedua berturut-turut beliau menggondol anugerah tersebut. Boleh dikatakan, beliau adalah pemain terbaik dalam generasi beliau.

Antara perkara yang paling meninggalkan kesan buat dunia tahun ini, selepas beliau memacu Milwaukee Bucks mendahului dalam perlawanan playoff NBA, beliau bersama rakan-rakan sepasukan memboikot perlawanan tersebut sebagai protes kepada insiden tembakan polis ke atas Jacob Blake.

2. Maya Moore (Pemain Bola Keranjang WNBA)

Moore mengejutkan dunia dengan mengambil keputusan untuk fokus dalam membentuk semula sistem keadilan Amerika Syarikat selepas memenangi beberapa kejuaraan WNBA.

Tatkala kariernya berada di puncak, Moore yang digelar ‘pemenang terhebat dalam sejarah bola keranjang wanita’ membantu melepaskan Jonathan Irons yang dipenjarakan selama 20 tahun selepas beliau dituduh bersalah.

3. Dwyane Wade (Bekas Pemain NBA)

Bekas pemain bola keranjang NBA, Wade sentiasa sanggup menggunakan pengaruh sosialnya untuk memberi sokongan kepada orang lain dan menyuarakan pendapat minoriti. Sesuatu yang mungkin ramai orang-orang berpengaruh tidak mengambil peduli.

4. Lewis Hamilton (Pelumba Formula One)

Satu-satunya pemandu Formula One berkulit hitam ketika ini, Hamilton sentiasa menyuarakan tentang isu perkauman kepada dunia F1 dan menjadi contoh kepada ramai pemandu berkulit hitam di luar sana. Hamilton yang juga merupakan juara dunia enam kali, sedang mencuba untuk menyamai rekod dipegang Michael Schumacher – juara tujuh kali dunia, musim ini.

5. Patrick Mahomes (Pemain Bola Sepak NFL)

Mahomes, pemain pasukan Kansas City Chiefs dalam NFL telah menunjukkan bahawa beliau bukanlah atlet biasa. Di usia 25 tahun, beliau sentiasa menunjukkan cintanya kepada permainan American football, cukup komited dan fokus dalam permainan beliau, dan telahpun mempunyai legasinya yang tersendiri dalam sukan itu.

6. Naomi Osaka (Pemain Tenis)

Naomi Osaka merupakan pemenang US Open 2020, baru-baru ini. Beliau merupakan seorang lagi atlet yang menyuarakan tentang isu perkauman dan sering diserang berkenaan isu tersebut. Begitupun, beliau langsung tidak melatah sebaliknya terus fokus dalam permainannya untuk menjulang antara kejuaraan tertinggi dalam permainan tenis.

7. Megan Rapinoe (Pemain Bola Sepak Wanita)

Juara Piala Dunia Wanita 2019 ini tidak mengikut kebanyakan atlet lain yang hanya bersuara berkenaan sukan. Rapinoe menggunakan kelebihannya yang ada sebagai pemain bola sepak untuk menyuarakan pendapatnya berkenaan persamaan jantina.

8. Allyson Felix (Pelari Pecut)

Allyson Felix pernah menyuarakan kepada penajanya, Nike tentang bayaran yang kurang diterimanya selepas beliau melahirkan anak. Seterusnya Felix bersuara tentang diskriminasi terhadap wanita mengandung yang dihadapi ramai wanita pada hari ini. Beliau menyatakan bahawa wanita mengandung sepatutnya diberikan lebih sokongan.


Syed Modi 2022: Beregu Campuran No.5 Negara Ke Suku Akhir

Pasangan beregu campuran kelima negara, Chen Tang Jie dan Peck Yen Wei berhasil menempah tiket ke peringkat suku akhir dalam kejohanan Antarabangsa Syed Modi 2022.

Pasangan beregu yang turut diletakkan sebagai pilihan kedua kejohanan mara dengan menumpaskan beregu tuan rumah, Dhruv Rawat dan Shikha Gautam, sebentar tadi.

Syed Modi India International 2022XD – Round of 16          🇲🇾Tang Jie CHEN🏅21 21 🇲🇾Yen Wei PECK🏅14 11 🇮🇳Dhruv RAWAT          🇮🇳Shikha GAUTAM🕗 in 26 minutes https://t.co/R5LfeK26NI

Tang Jie-Yen Wei menumpaskan mereka secara ‘straight set’ dengan pungutan mata 21-14 dan 21-11 dalam tempoh masa permainan selama 26 minit sahaja.

Di peringkat suku akhir, esok, pasangan yang menghuni ranking ke-30 dunia ini akan menentang sepasang lagi beregu India, Hema Nagendra Babu-Srivedya Gurazada yang berada di ranking 306.

Featured Image: Badminton Photo / Badminton Association of Malaysia


‘Training Centre’ Kedah Bakal Memiliki 3 Padang Terbuka & 1 Padang Tertutup

Umum mengetahui naib juara Liga Super, Kedah Darul Aman FC (Kedah) merancang untuk membina pusat latihannya yang tersendiri lebih-lebih lagi setelah melantik tokoh kewangan, Tan Sri Dr. Mohd Daud Bakar sebagai Patron (Penaung) kelab pada November lalu.

Menerusi dokumen Prospektus Kelab Bola Sepak Kedah Darul Aman yang dimuat naik di laman sesawangnya, konsep pusat latihan moden dilengkapi dengan pelbagai fasiliti dan kemudahan yang akan dibina oleh skuad Hijau Kuning itu telah dikongsikan untuk tatapan umum.

Dimaklumkan, pusat latihan tersebut dianggarkan bernilai RM20 juta. Ianya akan dilengkapi dengan 3 buah padang terbuka, sebuah padang tertutup, bilik rawatan, gimnasium, bilik analisis prestasi, pejabat, dapur, ruangan makan serta pelbagai kemudahan lain.

KXG SPORTS ANALYTICS BEKERJASAMA SEBAGAI RAKAN RASMI HUB PRESTASI SUKAN DAN PERUBATAN KDA FC BAGI MUSIM 2022Info penuh: https://t.co/Aq8ANDpo6oInfo lanjut dek penajaan sila tekan pautan https://t.co/iPAcGoIgDI pic.twitter.com/KmJiYkMxLw

Selain itu, pusat latihan ini akan turut menempatkan Hub Prestasi Sukan dan Perubatan untuk mempertingkatkan kualiti data sains sukan dan pemulihan yang lebih saintifik. Hub ini terbina hasil kerjasama yang dimeterai antara Kedah dan KXG Sports Analytics, semalam.

Difahamkan, setelah siap kelak, pusat latihan ini akan turut dibuka untuk kegunaan para penyokong dan orang awam sebagai sebahagian daripada penglibatan bersama komuniti dan tanggungjawab korporat sosial (CSR) oleh pasukan Kedah.

Menurut perkongsian terbaru oleh Kedah, pusat latihan yang dilengkapi dengan segala fasiliti dan kemudahan seperti dinyatakan di atas akan direalisasikan dalam tempoh tiga tahun.


Lee Tuck Punca Habib Haroon Pilih No.88 Bersama Terengganu

Pemain kelahiran England, Lee Tuck menjadi sebab pemain tengah baharu, Habib Haroon memilih jersi bernombor 88 bersama pasukan Terengganu.

Habib mengakui tidak pernah menggunakan nombor 88 dalam kariernya setakat ini namun melihatkan ‘keunikan’ Lee Tuck mengenakan jersi yang mempunyai digit berturutan iaitu No.77 membuatkannya ingin mencuba sesuatu yang baharu bersama pasukan ini.

“Beliau bakal menyarung jersi bernombor 88 dan menyatakan ianya sebenarnya bukan nombor yang dipakainya sebelum ini di pasukan lama,”

“Tetapi beliau terlihat di gambar ada seorang pemain Terengganu FC yang memakai jersi 77 (Lee Tuck) dan beliau sangat tertarik dan ingin mencuba untuk mengenakan nombor berturutan seperti itu.” kata kenyataan yang dikeluarkan oleh kelab.

🏴🏳 WELCOME HABIB HAROON 🏴🏳Terengganu FC secara rasmi mengumumkan Habib Haroon selaku pemain tengah baru pasukan ini bagi mengharungi saingan Liga Malaysia musim 2021.#TerengganuFC#WeBleedBlackAndWhite#WINBACKMISSION pic.twitter.com/SIs1dk0NEb

Habib diperkenalkan sebagai pemain import baharu skuad berpangkalan di pantai timur secara rasmi menerusi makluman pelbagai media sosial milik pasukan Terengganu, pada hari ini.

Difahamkan, Habib merupakan pemain import termuda yang pernah ditandatangani oleh Terengganu.

Kehadirannya untuk menggantikan pemain import kuota asia, Chris Herd yang terpaksa dilepaskan ekoran kecederaan yang memerlukan tempoh penyembuhan yang agak lama.

Ketua jurulatih, Nafuzi Zain pula melihat pemain versatil ini bukan sahaja akan memanfaatkan bahagian tengahnya malah akan membantu bahagian serangan kerana kemampuannya untuk menjaringkan gol dari pelbagai jarak.

Untuk makluman, selain daripada Habib, tiga pemain lain turut menyarung jersi dengan nombor yang sama dalam saingan Liga Super musim ini.

Mereka ialah pemain tengah Selagor, Brendan Gan, pemain tengah Sri Pahang, Manuel Hidalgo dan penjaga gol Penang, Bryan See Tian Keat.


Orleans Masters: Tang Jie-Ee Wei Bertemu Beregu No.1 Taiwan Di Pentas Akhir

Beregu campuran No.3 negara, Chen Tang Jie dan Toh Ee Wei sekali lagi menjejaki pentas perlawanan akhir selepas dua bulan. Kali ini, mereka berhasil menempah tiket ke perlawanan akhir Orleans Masters 2023.

Pemain yang berusia 25 dan 22 tahun masing-masing ini mara ke perlawanan akhir terbabit selepas mengejutkan pasangan No.14 dunia dari Indonesia iaitu Rehan Naufal dan Lisa Ayu di peringkat separuh akhir, sebentar tadi.

Dalam pertarungan tersebut, Tang Jie-Ee Wei mengatasi beregu terbabit dengan secara “straight set” dengan skor 21-10 dan 21-16 dalam tempoh 34 minit permainan.

Orléans Masters Badminton 2023 presented by VICTORXD – SF          🇲🇾CHEN Tang Jie🏅21 21 🇲🇾TOH Ee Wei🏅          🇮🇩Rehan Naufal KUSHARJANTO10 16 🇮🇩Lisa Ayu KUSUMAWATI

— BWFScore (@BWFScore) April 8, 2023

Sebagai rekod, ini merupakan kemenangan kedua berturut-turut dilakar Tang Jie-Ee Wei bertemu lawan yang sama di pentas antarabangsa.

Sementara itu, kemenangan ini sekaligus membawa mereka bertemu beregu No.1 Taiwan, Ye Hong Wei dan Lee Chia Hsin bagi merebut gelaran juara bagi kejohanan Jelajah Dunia BWF bertaraf Super 300 ini.

Sebagai tambahan, kali terakhir Tang Jie-Ee Wei berhasil melangkah ke perlawanan akhir adalah di Cabaran Antarabangsa Iran Fajr sekitar awal Februari lalu.

Kejohanan itu berjaya ditutup Tang Jie-Ee Wei dengan merangkul kejuaraan selepas berhasil menundukkan beregu senegara, Hoo Pang Ron dan Teoh Mei Xing secara “straight set” dengan skor 21-19 dan 21-15.

Featured Image: Badminton Association of Malaysia


Pasukan Manakah Yang Akan Buru Khidmat Danial Amier?

Pasukan manakah yang akan mendapatkan khidmat pemain tengah berbakat, Danial Amier Norhisham setelah Felda United tidak beraksi dalam saingan Liga Malaysia, musim hadapan?

Lembaga Kemajuan Tanah Persekutuan (FELDA) yang merupakan pemilik kepada Felda United FC mengumumkan pasukan tersebut tidak akan terlibat dalam saingan bola sepak Malaysia untuk tahun 2021.

Ini bermakna pemain-pemain skuad The Fighters terpaksa mencari hala tuju baharu untuk meneruskan karier bola sepak mereka terutamanya kalangan pemain muda tempatan.

Danial yang merupakan pemain tengah berusia 23 tahun sudah lama mencuri tumpuan peminat-peminat bola sepak tempatan menerusi bakat dan kemampuannya di atas padang.

Ditambah pula dengan namanya yang tidak asing dengan panggilan ke skuad kebangsaan pelbagai peringkat umur, Danial pastinya bakal menjadi sasaran utama buat beberapa kelab besar dalam saingan Liga Super.

Ketika ini belum kedengaran lagi mana-mana pasukan yang membuat sebarang langkah untuk mendapatkan khidmat Danial.

Namun pada musim sebelum ini, juara Liga Super sebanyak tujuh kali berturut-turut, Johor Darul Ta’zim (JDT) antara yang cuba mendapatkan khidmatnya.

Dan difahamkan pada ketika itu, Felda United FC meminta wang berjumlah RM1 juta sebagai nilai tebus kontrak terhadap Danial yang mempunyai baki kontrak sehingga hujung musim ini.


Ranking BWF: 6 Pasangan Beregu Wanita Perbaiki Kedudukan Dunia

Seramai enam pasangan beregu wanita badminton negara dilihat memperbaiki kedudukan ranking dunia masing-masing selepas kemaskini dilakukan oleh Persekutuan Badminton Dunia (BWF), semalam.

Berdasarkan pemerhatian, gandingan Go Pei Kee dan Yap Ling mencatatkan kenaikan paling banyak bagi kategori ini dalam kalangan pemain Malaysia. Pasangan yang mara sehingga ke Pusingan 2 dalam Cabaran Antarabangsa Belgium ini menempatkan diri di kedudukan ke- 312 dunia.

Sementara itu, Lee Meng Yean dan Yap Cheng Wen merekodkan kenaikan kedua tertinggi. Pasangan yang baru sahaja digandingkan ini berhasil melonjak 152 anak tangga selepas masuk ke kelompok 16 akhir Terbuka Perancis, minggu lalu. Ketika ini, Meng Yean-Cheng Wen menghuni tangga ke-171 dunia.

Seterusnya, kenaikan ketiga terbanyak pula diraih oleh gandingan Teoh Mei Xing-Anna Cheong. Hasil daripada lolos ke peringkat suku akhir Cabaran Antarabangsa Belgium, dengan mencatatkan kenaikan 137 anak tangga, mereka kini menduduki tangga ke-231 dunia.

Tidak dilupakan, pasangan pemain bebas (independent players), Vivian Hoo-Lim Chiew Sien juga mencatatkan peningkatan yang memberangsangkan walaupun sekadar bermain di Pusingan 1 Terbuka Perancis. Mereka berjaya menduduki tangga ke-189 dunia selepas merekodkan kenaikan 77 anak tangga.

Pasangan kembar muda, Cheng Su Hui-Cheng Su Yin tidak ketinggalan merekodkan kenaikan yang positif. Hasil daripada mara ke peringkat kelompok 32 (selepas menang dua perlawanan di peringkat kelayakan), Su Hui-Su Yin yang berumur 18 tahun masing-masing ini mencatatkan kenaikan sebanyak 16 anak tangga sekaligus membolehkan mereka menduduki tangga ke-207 dunia.

Akhir sekali, gandingan beregu utama wanita negara, Pearly Tan dan M. Thinaah pula menempatkan diri di kedudukan ke-18 dunia, naik satu anak tangga berbanding minggu lalu. Kedudukan ini merupakan yang terbaik pernah dicapai oleh Pearly dan Thinaah sejak digandingkan bersama dalam karier mereka.


Salah Masak Semasa Tinggal Bersendirian

Siapa sangka penggempur utama Liverpool FC, Mohamed Salah mempunyai kebolehan yang tidak diketahui oleh ramai peminat iaitu pandai memasak.

Menurut pemain kelahiran Mesir berusia 28 tahun itu, kebolehannya untuk memasak itu hadir apabila dia tinggal bersendirian ketika di awal karier bola sepaknya, di luar negara.

Bermula dengan hidangan yang paling ringkas, penyerang yang mengumpul 19 gol dalam saingan Liga Perdana Inggeris (EPL) 2019/20 sudah meningkatkan skil masakannya dan mampu menyediakan hidangan berasaskan ayam dan daging ketika ini.

“Saya pernah tinggal sendirian dan apabila tinggal bersendirian sudah pasti anda perlu tahu memasak.

“Pasta dan tomato (masakan pertama) saya buat, kemudian belajar memasak ayam dan daging. Saya boleh memasak dengan baik.” katanya kepada Adam Carruthers semasa ditemu bual oleh Stadium Astro.

Ketika ditanyakan samada terdapat kalangan rakan sepasukannya di Liverpool yang turut memiliki kemahiran memasak sepertinya, Salah hanya mengungkap tidak ramai kalangan mereka terpaksa menempuh hidup bersendirian sepertinya sehingga terpaksa belajar memasak sendiri untuk mengisi perut yang lapar.

“Mereka (kebanyakan) tak pernah tinggal sendirian sepanjang mereka hidup seperti saya, apabila anda tinggal sendirian, anda perlu mencuba untuk belajar memasak,

“Kini, saya juga kerap memasak (sarapan dan makan tengah hari) kecuali jika berada dalam kem latihan.” tambahnya lagi.

Salah menyertai skuad The Reds ketika jendela perpindahan musim panas tahun 2017 dengan yuran perpindahan sebanyak 42 juta pound sterling daripada AS Roma.

Sejak itu, Salah yang begitu prolifik di hadapan gol telah merangkul pelbagai anugerah individu serta membantu Liverpool memenangi kejuaraan EPL, Liga Juara-Juara UEFA, Super Cup UEFA dan Piala Dunia Kelab FIFA.


KL Mahu Khidmat Jurulatih Lubnan Yang Memenangi Piala AFC 2019?

Pasukan Kuala Lumpur dikhabarkan mahu mendapatkan khidmat jurulatih kelahiran Lubnan yang menjuarai saingan saingan Piala AFC 2019 bersama Al Ahed FC, Bassem Marmar.

Skuad The City Boys mahukan khidmat Bassem untuk mengharungi saingan Liga Super 2021 selepas ketua jurulatih sedia ada, Nidzam Adzha Yusoff tidak memiliki lesen Diploma Profesional Konfederasi Bolasepak Asia (AFC).

Sementara itu, Presiden Persatuan Bolasepak Kuala Lumpur (KLFA), Khalid Abdul Samad menegaskan mahu mendapatkan jurulatih daripada benua asia agar mudah menyesuaikan diri dengan pasukan dan pemain tempatan.

“Negeri dari mana tidak penting sangat tetapi sebaik-baiknya dari kawasan Asia.

“Kami tidak mahu membawa jurulatih dari Eropah contohnya dan apabila datang ke sini, dia tidak sesuai dengan cara hidup dan budaya kita.

“Benda ini perlu diambil kira selain daripada soal gaji kerana peruntukan masih lagi penting,” kata Khalid seperti dipetik daripada Stadium Astro.

Bassem yang dilahirkan di Arab Saudi mempunyai karier yang panjang bersama Al Ahed FC. Bermula daripada bergelar pemain dari tahun 1996 sehingga 2010 kepada menjadi penolong jurulatih dan kemudiannya menjadi ketua jurulatih pada tahun 2016.

Selain daripada menjuarai Piala AFC 2019, Al Ahed juga merupakan kuasa besar bola sepak Lubnan di mana mereka merupakan juara liga sejak musim 2016/17 sehingga 2018/19 secara berturut-turut.

Julai lalu, Bassem dilantik sebagai ketua jurulatih sebuah pasukan yang berpangkalan di Kuwait iaitu Al-Arabi Sporting Club. Bagaimanapun, jodohnya bersama pasukan tersebut tidak panjang dan difahamkan dia kini bergelar ejen bebas.

Featured Image: Al Ahed FC


Ranking BWF: Hoki-Kobayashi Rampas Kedudukan No.2 Dunia Daripada ‘The Daddies’

Sejak Ogos 2019, ranking kedua dunia bagi kategori beregu lelaki menjadi milik mutlak pasangan veteran Indonesia, Mohammad Ahsan dan Hendra Setiawan.

Namun begitu, kemaskini terbaru oleh Persekutuan Badminton Dunia (BWF) memperlihatkan kedudukan No.2 dunia itu telah bertukar tangan buat pertama kali menjadi milik pasangan Jepun, Takuro Hoki dan Yugo Kobayashi.

Pasangan dari negara matahari terbit itu merampas kedudukan tersebut setelah dinobatkan juara Terbuka Thailand 2022 – Jelajah Dunia Super 500 BWF – yang memberikan mereka 9,200 mata.

Pungutan mata tersebut membolehkan mereka mengumpul 104,350 mata dan memintas pasangan berjulukan ‘The Daddies’ yang mempunyai 104,195 mata, pada minggu ini.

Sebagai rekod, prestasi cemerlang mereka dipamerkan bermula dengan memenangi saingan Terbuka Denmark, Indonesia Masters, Jelajah Dunia Akhir BWF serta Kejuaraan Dunia BWF yang berlangsung pada tahun lalu.

Pencapaian mereka pada awal tahun ini tidak kurang hebatnya dengan mara secara konsisten ke peringkat suku akhir dalam tiga kejohanan individu yang mereka sertai iaitu Terbuka Jerman, Kejohanan Terbuka Seluruh England dan Kejohanan Badminton Asia sebelum merangkul kejuaraan dalam saingan Terbuka Thailand, Ahad lalu.

Untuk pengetahuan semua, kedudukan No.2 dunia ini merupakan yang tertinggi pernah dicapai oleh Hoki-Kobayashi dalam karier senior mereka setakat ini.

Featured Image: Badminton Association of Thailand


Hoki Piala Asia: Korea Kecewakan Malaysia, Kemarau 40 Tahun Berterusan

Hasrat Malaysia untuk merangkul kejuaraan sulung dalam kejohanan hoki benua tidak kesampaian apabila tumpas kepada Republik Korea dalam perlawanan akhir Piala Asia 2022, sebentar tadi.

Skuad bimbingan Arul Selvaraj ini tumpas kepada Korea dengan keputusan 1-2.

Dalam perlawanan tersebut, Korea mendapat jaringan menerusi Jung Man-jae (17′) dan Hawng Tae-il (52′). Sementara itu, jaringan tunggal oleh oleh skuad Speedy Tigers pula disumbangkan oleh Syed Mohamad Syafiq Syed Cholan (52′).

FINAL – 01 June 2022 (Wednesday)

17' FG Jung Manjae25' FG Syed Mohamad Syafiq Syed Cholan52' FG Hwang Taeil pic.twitter.com/I6wG3LqI9W

— MHC (@hockeymalaysia) June 1, 2022

Untuk makluman semua, kemenangan dicapai Korea pada perlawanan akhir ini menjadikan mereka telah memenangi kejohanan ini sebanyak lima kali. Sebelum ini mereka telah merangkulnya di edisi 1994, 1999, 2009 dan 2013.

Untuk rekod, skuad Malaysia berjulukan Speedy Tigers ini tidak pernah muncul juara di kejohanan ini sejak ianya dipertandingkan buat pertama kali pada tahun 1982 oleh Persekutuan Hoki Asia (AHF). Ini bermakna, kemarau kejuaraan di kejohanan ini melangkaui 40 tahun buat Malaysia.

Bagaimanapun, gelaran naib juara di kejohanan kali ini menyamai pencapaian skuad Speedy Tigers pada edisi lalu yang berlangsung di Dhaka, Bangladesh. Ketika itu, Malaysia terpaksa berpuas hati muncul naib juara apabila ditewaskan India 1-2 pada perlawanan akhir.

Featured Image: Malaysian Hockey Confederation


Terbuka India: Sze Fei-Izzuddin Ulang Skrip Kandas Di Pusingan 32

Beregu lelaki No.3 tanah air, Goh Sze Fei dan Nur Izzuddin terkandas lagi di peringkat Pusingan 32 dalam kejohanan yang disertai pada tahun ini.

Ketika beraksi di kejohanan Terbuka Malaysia pada minggu lalu, gandingan Sze Fei-Izzuddin terkandas di Pusingan 32 apabila tumpas kepada beregu China, Liang Wei Keng dan Wang Chang.

Skrip yang sama nampaknya berulang di kejohanan Terbuka India yang disertai mereka pada minggu ini.

Skrip tersebut berulang dengan pasangan yang menghuni ranking ke-10 dunia ini merekodkan kekalahan di tangan beregu China, Ren Xiang Yu dan Tan Qiang ketika turun beraksi di peringkat Pusingan 32, sebentar tadi.

YONEX SUNRISE India Open 2023MD – R32          🇨🇳REN Xiang Yu🏅21 21 🇨🇳TAN Qiang🏅          🇲🇾GOH Sze Fei19 17 🇲🇾Nur IZZUDDIN

— BWFScore (@BWFScore) January 17, 2023

Dalam perlawanan tersebut, Sze Fei-Izzuddin tumpas kepada penghuni ranking ke-27 itu secara “straight set” dengan skor 21-19 dan 21-17 dalam tempoh masa 43 minit permainan yang berlangsung di Gelanggang 2.

Sebagai rekod, ini merupakan pertemuan kedua melibatkan Sze Fei-Izzuddin dan Xiang Yu-Qiang di pentas antarabangsa.

Pertemuan julung kali melibatkan kedua-dua gandingan ini mengambil tempatnya pada tahun lalu di Kejohanan Badminton Asia.

Dalam perlawanan tersebut, ianya dimenangi oleh Sze Fei-Izzuddin secara “straight set” dengan skor 21-19 dan 21-14.

Pada masa yang sama, kekalahan dialami Sze Fei-Izzuddin pada hari ini menjadikan rekod pertemuan melibatkan kedua-dua gandingan ini di pentas antarabangsa seimbang dengan satu kemenangan dan satu kekalahan masing-masing.

Sementara itu, Xiang Yu-Qiang yang mencetak kemenangan sekaligus meneruskan kemaraan ke Pusingan 16 akan berhadapan samada bekas beregu No.1 dunia dari Indonesia, Marcus Fernaldi Gideon dan Kevin Sanjaya Sukamuljo atau beregu muda Indonesia, Leo Carnando dan Daniel Marthin.

Featured Image: Badminton Association of Malaysia


Terbuka Perancis: Zii Jia Tewas Mengejut di Tangan Pemain Ranking Ke-40 Kelahiran Pulau Pinang

Jaguh badminton perseorangan lelaki negara, Lee Zii Jia terpaksa pulang awal daripada saingan Terbuka Perancis 2021 – sebuah kejohanan Super 750 Jelajah Dunia BWF.

Ini disebabkan Zii Jia tumpas ‘straight set’ 22-24 dan 14-21 kepada pemain Singapura yang berada di ranking ke-40 dunia, Loh Kean Yew pada Pusingan 32, malam tadi.

Berdasarkan rekod pertemuan, kedua-dua pemain telah bertemu sebanyak empat kali dan ini merupakan kali pertama Zii Jia tumpas kepada pemain berusia 24 tahun ini.

Untuk makluman semua, walaupun beraksi sebagai pemain Singapura, Kean Yew merupakan pemain kelahiran Pulau Pinang, Malaysia.

Bagaimanapun, pada usia 13 tahun, Kean Yew yang menerima biasiswa daripada Persatuan Badminton Singapura (SBA) telah memohon kerakyatan negara republik berkenaan.

Sebagai tambahan, tahun ini Kean Yew telah meraih satu kejuaraan iaitu Terbuka Belanda dengan menumpaskan pemain India, Lakshya Sen di perlawanan akhir.

Featured Image: Badminton Photo / Badminton Association of Malaysia


Piala Sudirman 2021: ‘2nd Team’ Malaysia Tumpaskan Mesir 5-0 Dengan Bergaya

Biarpun membariskan barisan pelapis dalam kelima-lima kategori, pasukan Malaysia tetap berhasil menumpaskan Mesir dengan bergaya, 5-0 pada perlawanan kedua peringkat Kumpulan D saingan Piala Sudirman 2021.

Malam penuh gemilang buat barisan pemain pelapis ini dimulakan dengan kemenangan pertama oleh regu campuran, Chen Tang Jie-Peck Yen Wei yang menumpaskan gandingan Ahmed Salah-Nour Ahmed Youssri secara ‘straight set’ 21-6 dan 21-7.

Tidak cukup dengan persembahan tersebut, giliran pemain perseorangan lelaki Ng Tze Yong pula menghadiahkan kemenangan seterusnya buat Malaysia apabila menumpaskan Mostafa Kamel juga menerusi ‘straight set’ 21-8 dan 21-2.

Mata kedua Malaysia menerusi Tze Yong!Perlawanan Kedua Peringkat KumpulanPiala Sudirman 2021 🏸🏆Keputusan semasa:🇲🇾 MALAYSIA 2-0 Mesir 🇪🇬Match 2 (MS)🇲🇾 Ng Tze Yong21-8, 21-2🇪🇬 Mostafa Kamel#SudirmanCup2021 pic.twitter.com/VFb47XaHEH

Perlawanan ketiga pula membabitkan kategori perseorangan wanita.

Walaupun wakil Malaysia, Eoon Qi Xuan turun selaku pemain di ranking 134 dunia, dia tidak mempunyai sebarang masalah untuk membenam lawannya, Doha Hany yang menghuni ranking 113 dunia, juga secara ‘straight set’ 21-5 dan 21-7.

Pada perlawanan keempat melibatkan beregu lelaki juga tidak menjadi masalah buat Malaysia. Gandingan Man Wei Chong-Tee Kai Wun menang ‘straight set’ 21-7 dan 21-6 ke atas regu Mostafa Kamel-Ahmed Salah.

Kemenangan yang sempurna daripada skuad negara!Perlawanan Kedua Peringkat KumpulanPiala Sudirman 2021 🏸🏆Tamat perlawanan:🇲🇾 MALAYSIA 5-0 Mesir 🇪🇬Match 5 (WD)🇲🇾 Teoh Mei Xing-Yap Ling21-4, 21-9🇪🇬 Ahmed Youssri-Doha Hany#SudirmanCup2021 pic.twitter.com/DrrOLuHcCq

Regu wanita Teoh Mei Xing-Yap Ling melengkapkan malam gemilang buat Malaysia apabila meraih kemenangan kelima. Regu muda ini berhasil menumpaskan gandingan Nour Ahmed-Doha Hany secara ‘straight set’ 21-4 dan 21-8.

Kemenangan ke atas Mesir pada malam ini juga mengesahkan kemaraan pasukan Malaysia ke saingan kalah mati iaitu peringkat suku akhir sekaligus mencapai sasaran minimum yang ditetapkan oleh Persatuan Badminton Malaysia (BAM).

Bagi perlawanan terakhir peringkat Kumpulan D, Malaysia dijadualkan bertemu naib juara edisi 2019, Jepun pada 30 September (Khamis) pada jam 9 malam (waktu Malaysia).

Featured Image: Badminton Association of Malaysia


Cristiano Ronaldo Cipta Rekod Dunia – Miliki Penampilan Antarabangsa Terbanyak

Penyerang veteran Portugal, Cristiano Ronaldo mencipta rekod dunia baharu dalam kancah bola sepak ketika turun menentang Liechtenstein dalam Kelayakan Euro 2024.

Pemain berusia 38 tahun itu mencipta rekod sebagai pemain lelaki dengan penampilan antarabangsa terbanyak setelah tampil buat kali ke-197 bersama skuad kebangsaannya pada awal pagi tadi waktu Malaysia.

Penampilan Ronaldo yang turun sebagai kapten dan bermula dari kesebelasan utama dalam perlawanan tersebut membolehkannya mengatasi rekod 196 penampilan yang dikongsinya bersama penyerang Kuwait, Bader Al Mutawa sebelum ini.

Penampilan Ronaldo pada kali ini turut diserikan dengan sumbangan dua gol olehnya pada minit ke-51 (penalti) dan ke-63 sekaligus membantu skuad berjulukan Selecao das Quinas meraih kemenangan 4-0.

Dua jaringan terbabit telah menjadikannya mengumpul 120 gol secara keseluruhan buat Portugal dan mengukuhkan lagi kedudukannya sebagai penjaring terbanyak antarabangsa buat masa ini.

Selain itu, ini juga merupakan penampilan sulung Ronaldo bersama Portugal di bawah kendalian ketua jurulatih baharu, Roberto Martinez.

Sebagai rekod, Cristiano tampil buat pertama kali dalam skuad kebangsaan Portugal pada tahun 2003 ketika bertemu Kazakhstan di bawah bimbingan ketua jurulatih, Luis Felipe Scolari.

🇵🇹 197 times in the colours of Portugal! @Cristiano Ronaldo breaks the men's international cap record 👏 pic.twitter.com/WDq3Qt6Nv5

— FIFA World Cup (@FIFAWorldCup) March 23, 2023

Featured Image: Selecoes de Portugal


Selangor, PJ City & UITM FC Kembali Berlatih

Beberapa pasukan yang telah mendapat kelulusan untuk berlatih akan mula menjalani latihan pada hari ini setelah berjaya melengkapkan proses yang diperlukan oleh Malaysian Football League (MFL).

Antaranya Selangor FC serta Selangor FC 2 yang telah berjaya mendapatkan kelulusan pada 14 Februari dan akan memulakan sesi latihan di Padang Latihan Persatuan Bola Sepak Selangor (FAS) pada hari ini.

Ketua Pegawai Eksekutif (CEO) Selangor FC, Dr. Johan Kamal Hamidun, menjelaskan pengalaman pada musim lalu telah menjadikan mereka sudah bersedia terhadap apa perkara yang diperlukan serta tidak berdepan banyak kesukaran bagi melengkapkan syarat yang dimahukan MFL.

“Kami telah menghantar semua laporan yang diperlukan semalam ke MFL dan MFL juga telah memberikan kelulusan pada hari yang sama. Perkara ini bukan sesuatu yang janggal kerana kami pernah lakukan sebelum ini.

“Ujian calitan COVID-19 telah dilakukan pada Sabtu lalu selain telah sanitasi padang latihan serta beberapa dokumen yang diperlukan, maka semuanya telah selesai dan kami boleh berlatih pada hari ini.

“Pasukan akan berlatih seperti biasa iaitu latihan secara kontak penuh dan cara SOP (Prosedur Operasi Standard) yang kami pilih adalah ‘Home Quarantine’,“ katanya.

Jelas Dr. Johan, beliau yakin pegawai serta pemain mampu menjaga SOP yang ditetapkan di bawah ‘Home Quarantine’ bagi memastikan tiada masalah yang boleh timbul jika ada dalam kalangan pemain terdedah kepada jangkitan COVID-19.

“Semua pemain sedar sepenuhnya akan perkara ini dan mereka tahu tanggungjawab mereka untuk bersama-sama membantu pencegahan COVID-19 ini kerana kesannya pasti besar kepada Liga Malaysia.

“Jika ada yang tidak menjaga SOP, sudah pasti situasi berkenaan akan berikan kesan kepada semua orang tetapi saya tidak bimbang dengan komitmen semua pegawai serta pemain dalam perkara ini, ” katanya.

Selain Selangor FC dan Selangor FC 2, pasukan lain seperti PJ City FC serta UiTM FC juga telah mendapat kebenaran untuk melakukan latihan bermula pada hari ini.

Pada 9 Februari lalu, Majlis Keselamatan Negara (MKN) telah membenarkan membenarkan program latihan berpusat bagi pasukan-pasukan Liga Malaysia, Liga Hoki Malaysia (MHL) dan Liga Sepak Takraw (STL) bermula 15 Februari 2021.

Apakah SOP gelembung sukan untuk latihan pasukan Liga Malaysia, Liga Hoki Malaysia dan SepakTakraw League?Jawapannya ada dalam thread ini! 👇 pic.twitter.com/BuItmAtc8V

Menurut Ketua Pegawai Eksekutif (CEO) MFL, Dato’ Ab Ghani Hassan, pihaknya menyambut baik kebenaran pihak kerajaan itu di mana program latihan berpusat menyaksikan tempat latihan dan pergerakan atlet atau pemain adalah terkawal mengikut model gelembung sukan dengan penginapan atlet atau pemain perlu mengikut SOP mengikut ‘Camp Quarantine’ dan ‘Home Quarantine’ yang telah ditetapkan.

Sementara itu, Ketua Pegawai Eksekutif (CEO) KL United FC, Stanley Bernard, berkata pasukannya juga dalam beberapa proses terakhir sebelum dapat menyerahkan perkara-perkara yang diperlukan oleh MFL seperti ujian swab (PCR) dan surat kebenaran pergerakan daripada PDRM.

“Kita sedang melakukan segala mengikut apa yang dimahukan SOP untuk memastikan permohonan seperti kebenaran daripada pihak polis dapat dikeluarkan dan kami juga sedang lakukan PCR.

“Pasukan akan jalani SOP secara ‘Home Quarantine’ , pemain diharapkan dapat mematuhi SOP yang ditetapkan dengan datang serta pulang ke rumah secara individu, mereka tidak dibenarkan berada di kawasan umum.

“Apabila membicarakan mengenai bola sepak, pemain sekarang cukup teruja untuk memulakan latihan pra musim biarpun dalam SOP yang ketat dan walaupun tempoh yang singkat, saya harap pemain dapat bersedia sepenuhnya bagi hadapi saingan liga yang bermula bulan depan,” katanya.


Juara Antarabangsa Uganda 2023, Letshanaa Kembali Bernaung Di Bawah BAM

Perseorangan wanita muda negara, Karupathevan Letshanaa yang masih segar kejayaan menjuarai saingan Antarabangsa Uganda 2023 kembali bernaung di bawah Persatuan Badminton Malaysia (BAM).

Badan induk badminton negara mengesahkan perkembangan terbabit dengan mengumumkan secara rasmi kepulangan pemain berusia 20 tahun itu menerusi satu maklumkan di pelbagai platform laman sosialnya, pada hari ini.

Difahamkan, Letshanaa akan kembali bersama BAM secara efektif bermula Rabu kelak bersamaan 1 Mac 2023.

OFFICIAL: LETSHANAA REJOINS THE NATIONAL TEAM

The Badminton Association of Malaysia (BAM) today announced the return of singles player K Letshanaa to the national team. The 20-year-old shuttler, who suffered a back injury and eventually resigned last year, pic.twitter.com/nco8lbNVcp

— BAM (@BA_Malaysia) February 27, 2023

“BAM berbesar hati mempunyai pemain berpotensi sepertinya kembali ke skuad kebangsaan. Dia sudah pasti akan menambah kekuatan pasukan perseorangan wanita negara.” tulis kenyataan rasmi BAM.

Dimaklumkan, BAM memantau dengan rapat perkembangan Letshanaa semasa proses pemulihannya dan kagum dengan komitmen yang ditunjukkan.

Selain kejuaraan Cabaran Antarabangsa Uganda yang dimenanginya semalam, Letshanaa semasa bergerak secara bebas turut merangkul pingat perak di temasya SUKMA 2022 serta muncul naib juara Cabaran Antarabangsa Malaysia 2022.

Untuk makluman semua, Letshanaa memilih meninggalkan BAM untuk bergerak secara bebas (independent) sejak awal tahun lalu ekoran kecederaan belakang selain memasang misi peribadi untuk layak ke Sukan Olimpik Los Angeles 2028.

Featured Image: Badminton Association of Malaysia


Lee Zii Jia Tak Perlu Tarik Diri Kejohanan Indonesia Masters, Kata SU Agung BAM

Jaguh badminton perseorangan lelaki negara, Lee Zii Jia tidak perlu menarik diri daripada kehohanan badminton Indonesia Masters 2021.

Menurut laporan Utusan Malaysia, Setiausaha Agung Persatuan Badminton Malaysia (BAM), Datuk Kenny Goh memaklumkan kecederaan yang dialami oleh Zii Jia ketika beraksi pada perlawanan akhir Terbuka HYLO baru-baru ini semakin pulih.

Justeru, nama pemain berusia 23 tahun merangkap juara Kejohanan Badminton All England Open 2021 tersebut akan kekal disenaraikan untuk kejohanan yang akan dilangsungkan di Bali, esok.

Baca: Lee Zii Jia Disarankan Tarik Diri Salah Satu Kejohanan Di Indonesia

“Kecederaannya tidak serius dan dia masih dalam proses pemulihan.

“Kami harap dia dapat beraksi dalam salah satu kejohanan di Indonesia, kalau bukan Masters, mungkin di Terbuka Indonesia (23-28 November).

“Buat masa ini Zii Jia selesa dan tidak memerlukan dia menarik diri, namun keputusan sama ada perlu (berehat daripada Indonesia Masters) akan diputuskan pada hari kejohanan,” katanya seperti dipetik daripada portal akhbar tersebut.

Sebagai tambahan, Kenny berkata, Zii Jia perlu beraksi salah daripada kejohanan samada Indonesia Masters atau Terbuka Indonesia dalam 2 minggu terdekat ini untuk mara ke kejohanan Jelajah Akhir Dunia BWF.

Untuk perlawanan di Pusingan 1 dalam saingan Indonesia Masters pada hari esok, Zii Jia akan memulakan kempen dengan menentang pemain Denmark, Rasmus Gemke yang berada di ranking ke-13 dunia.

Featured Image: Badminton Photo / Badminton Association of Malaysia


Suunto 9 Peak Dijual Mulai 17hb Jun – Harga Bermula RM2799

Pembuat jam tangan sukan berpangkalan di Finland, Suunto, telah melancarkan Suunto 9 Peak yang merupakan jam tangan paling nipis, kuat dan tahan lasak dalam sejarah Suunto.

Suunto 9 Peak dicipta untuk pengembaraan dan pengalaman puncak dengan reka bentuk nipis dan anggun yang selesa di pergelangan tangan.

Ia mempunyai kapasiti rakaman GPS sehingga 170 jam dalam mod Tour, pengukuran kandungan oksigen darah, pengisian bateri pantas (penuh dalam masa sejam) bagi memenuhi permintaan tinggi di kalangan peminat sukan dan pengembara.

Selain itu, Suunto 9 Peak dilengkapi dengan semua ciri utama yang dimiliki oleh keluarga Suunto 9 iaitu lebih 80 mod sukan seperti berlari, mendaki, berbasikal lasak, ski dan berenang, skrin yang memaparkan data latihan mengikut penyesuaian pengguna, sistem pengurusan bateri pintar, pemantauan denyutan jantung di pergelangan tangan yang tepat, tinjauan cuaca yang terperinci, serta keupayaan navigasi yang luas.

Aplikasi Suunto yang berintegrasi dengan Suunto 9 Peak membolehkan pengguna merancang perjalanan dengan berkesan menerusi peta panas yang dilengkapi dengan poin permulaan popular. Perancangan ini boleh dipindahkan ke jam tangan untuk navigasi secara luar talian.

Aplikasi mudah alih itu memudahkan pengguna menjelajahi lokasi baharu, menanda tempat menarik dan meninjau pengembaraan terdahulu dengan peta panas peribadi. Selain itu, teknologi Bluetooth 5 yang baru telah menggandakan kelajuan segerak antara Suunto 9 Peak dan aplikasi Suunto.

Suunto 9 Peak terdapat dalam dua model dengan empat warna yang diilhamkan dari alam semulajadi iaitu Titanium Granit Biru, Titanium Birch Putih diperbuat daripada kaca safir dan titanium gred 5 (RM3,199) serta Hitam dan Kelabu Lumut yang dihasilkan daripada kaca safir dan keluli tahan karat (RM2,799).

Suunto 9 Peak yang terbaharu akan dijual melalui platform e-dagang Lazada, Shopee, SolarTime.com serta semua kedai jualan a.d time mulai 17hb jun.


Nik Sharif Tinggalkan Selangor, Sertai Terengganu Dengan Kontrak 2 Tahun

Selepas 6 bulan beraksi bersama Terengganu FC secara pinjaman, pemain tengah, Nik Sharif Haseefy memuktamadkan jodohnya bersama pasukan berpangkalan di pantai timur itu dengan perpindahan secara tetap.

Perkembangan mengenai Nik Sharif menjadi milik mutlak skuad Hitam Putih bimbingan Tomislav Steinbruckner setelah pasukan itu mengumumkan secara rasmi menerusi pelbagai platform media sosialnya, hari ini.

Dalam pengumuman itu juga, Nik Sharif dimaklumkan akan menabur bakti bersama Terengganu sekurang-kurangnya sehingga tahun 2024 dimana dia diberikan kontrak selama dua tahun.

🏴🏳NIK SHARIF MELENGKAPKAN PERPINDAHAN SECARA TETAP BERSAMA TERENGGANU FC 🏴🏳

Baca selanjutnya di 🔽🔽🔽https://t.co/LSUC67kyQZ#TerengganuFC #WeBleedBlackAndWhite pic.twitter.com/QN9JpzRcio

— Terengganu Football Club (@FCTerengganu) December 27, 2022

Untuk makluman semua, tempoh pinjamannya bersama Terengganu bermula penghujung Mei lalu telah memberikan ‘nyawa’ kedua bagi karier bola sepak pemain berusia 25 tahun ini.

Manakan tidaknya, perpindahannya ke Selangor daripada Pahang pada penghujung tahun 2020 tidak begitu bernasib baik buatnya kerana dihimpit dengan isu kecederaan sekaligus mengekang dirinya untuk mempamerkan kebolehan yang dimilikinya.

Ekoran itu, Nik Sharif membuat keputusan untuk berhijrah ke Terengganu di bawah kendalian Nafuzi Zain.

Bersama Terengganu, Nik Sharif perlahan-lahan mendapat kepercayaan daripada barisan kejurulatihan sebelum diberikan peluang untuk menjadi tonggak utama yang membolehkannya membantu Terengganu muncul naib juara Piala FA, Liga Super serta mara ke peringkat separuh akhir Piala Malaysia.

Berdasarkan statistik, pemain berketinggian 1.68 meter (m) ini merekodkan 25 penampilan, menjaringkan 3 gol serta menghasilkan 5 bantuan gol sepanjang beraksi sebagai pemain pinjaman di Terengganu.


Bekas Bek Import Terengganu Sertai Kelab Kendalian Kiatisuk Senamuang Di Vietnam

Bekas pertahanan import Terengganu FC, Pape Diakite memilih untuk kembali semula ke kancah bola sepak Vietnam setelah khidmatnya tidak disambung oleh naib juara Piala FA dan Liga Super itu pada penghujung tahun lalu.

Kelab di Vietnam yang menjadi pilihan bek tengah tinggi lampai ini ialah Hoang Anh Gia Lai (HAGL) yang dibimbing oleh legenda skuad kebangsaan Thailand, Kiatisuk Senamuang atau terkenal dengan nama panggilan Zico.

HAGL mengumumkan penyertaan Pape secara rasmi menerusi platform laman sosialnya, semalam.

Pengumuman Pape itu turut hadir bersama-sama dua lagi pemain import lain iaitu penyerang Brazil, Paollo Madeira Oliveira dan Wahington Brandao Dos Santos.

Kancah bola sepak Vietnam tidak asing buat pertahanan kelahiran Senegal yang berusia 30 tahun ini. Sebelum menyertai Terengganu, Pape telah beraksi bersama dua buah kelab Vietnam iaitu Ho Chi Minh City dan Saigon FC.

Untuk makluman, Pape merupakan salah seorang daripada lima tonggak import iaitu Kpah Sherman, Tchetche Kipre, Manuel Ott dan Petrus Shitembi yang tidak disambungkan kontrak.

Bercakap mengenai kelab baharu yang disertai Pape, musim lalu HAGL menamatkan saingan Liga Vietnam di tangga keenam dengan mengutip 32 mata hasil melakar tujuh kemenangan dan sebelas keputusan seri.

Featured Image: Instagram Kiatisuk Senamuang


Manusia Terkaya Dunia, Elon Musk Mahu Beli Manchester United

Manusia terkaya di dunia, Elon Musk yang memiliki nilai bersih 270.1 bilion dolar Amerika Syarikat (AS) menyatakan mahu membeli kelab Liga Perdana Inggeris (EPL) Manchester United.

Keinginan tersebut dinyatakannya menerusi satu ciapan di akaun Twitter peribadinya pada pagi tadi. Namun begitu, tidak dapat dipastikan samada ianya serius atau sekadar berseloroh memandangkan tiada sebarang butiran lengkap terhadap kemahuan yang dinyatakan itu.

Also, I’m buying Manchester United ur welcome

— Elon Musk (@elonmusk) August 17, 2022

Ketika ini, kelab yang yang menjuarai liga inggeris sebanyak 20 kali ini dimiliki oleh keluarga Glazer. Menurut Forbes, pasukan yang berjulukan Red Devils ini bernilai 4.6 bilion dolar AS – ketiga termahal di dunia selepas Real Madrid dan Barcelona.

Mereka baru sahaja memulakan saingan baharu bola sepak, musim 2022/23. Bagaimanapun, musim baharu ini dimulakan dengan langkah kiri apabila tumpas dua perlawanan awal berturut-turut kepada Brighton & Hove Albion dan Brentford baru-baru ini.


Azalinullah Alias: Cukuplah 3 Kali Saya Berdepan ACL…

Pemain tengah Terengganu FC, Azalinullah Alias tidak dapat membayangkan sekiranya mendapat kecederaan melibatkan anterior cruciate ligament (ACL) buat kali keempat dalam hidupnya.

Hal ini kerana tiga kecederaan ACL yang telah menimpa pemain berusia 26 tahun ini amat perit untuk dilalui dan ditambah pula merugikan kariernya kerana perlu berehat panjang.

Bagaimanapun, ketika ini, pemain yang dikenali sebagai Azali ini sudah pulih daripada kecederaan tersebut dan mula memberikan tumpuan untuk merebut kembali tempat di dalam kesebelasan utam skuad bimbingan Nafuzi Zain, musim ini.

“Saya sebenarnya dah mula masuk padang berlatih sejak Piala Malaysia pada musim lepas, cuma tidak diberi peluang bermain sahaja.

“Jadi, daripada situ saya cuba untuk mendapatkan balik kecergasan yang terbaik sebab dah satu musim tidak bermain.

“Cuma selain saya ingin rebut tempat, yang menjadi keutamaan adalah saya tidak mahu cedera teruk seperti itu lagi.

“Cukuplah tiga kali saya berdepan ACL, kalau nak kena kali keempat lagi, tak tahu la nak buat macam mana dah, memang rugi apabila satu musim tidak dapat bermain”, katanya.

Sebagai rekod, Azali ditimpa kecederaan ACL yang pertama pada tahun 2015 ketika bersama Harimau Muda C. Seterusnya, kecederaan ini kembali berulang pada awal musim 2019.

Untuk kali ketiga, kecederaan ini menerpanya ketika beraksi menentang Melaka United dalam saingan Liga Super pada bulan Mac tahun lalu.

Kecederaan tersebut menyebabkan pemain tengah berbakat ini terpaksa melupakan saingan 2021 bagi memberi tumpuan untuk dirinya pulih seperti sedia kala.


Mengapa Guilherme De Paula Tak ‘Jogging’ Ketika Bermain Bersama JDT? Ini Jawapan TMJ

Persembahan penyerang naturalisasi, Guilherme De Paula bersama skuad kebangsaan sebelum ini seringkali mendapat kritikan oleh para peminat dan penyokong bola sepak tempatan.

Antara kritikan yang dilontarkan adalah gaya permainan De Paula yang bersahaja dan seringkali dilihat berlari-lari anak atau ‘jogging’ ketika bermain bersama skuad Harimau Malaya.

Bagaimanapun, lain pula persembahan penyerang kelahiran Brazil bersama kelabnya, Johor Darul Ta’zim (JDT) ketika beraksi dalam kancah bola sepak domestik.

Menerusi satu komen yang ditinggalkan di Instagram, DYAM Tunku Ismail Ibni Sultan Ibrahim merangkap Tunku Mahkota Johor (TMJ) memberikan penjelasan mengenai perbezaan gaya permainan yang ditampilkan oleh De Paula itu.

“Kenapa di JDT De Paula tak jogging tetapi dia kerap membuat high pressing? Kerana di JDT jikalau dia berlari sambil lewa dia berenang di kolam buaya. Simple.” tulis TMJ yang juga merupakan pemilik JDT.

Semalam, penyerang berusia 35 tahun itu beraksi dengan baik ketika diturunkan menentang Kelantan dalam aksi keenam peringkat Kumpulan D dalam saingan Piala Malaysia di Stadium Sultan Muhammad IV, Kota Bharu.

De Paula bukan sahaja dilihat melakukan ‘pressing’ terhadap pemain-pemain lawan bahkan turut menyumbang satu gol buat skuad Harimau Selatan.

Gol tersebut hadir pada separuh masa kedua apabila satu hantaran lintang rendah daripada bek kanan iaitu S. Kunanlan berjaya disumbat masuk oleh De Paula dalam kotak penalti.

Jaringan tersebut memberikan JDT mendahului 3-0 di waktu itu sebelum pertahanan tengah, Shahrul Saad menambah satu lagi gol sekitar minit ke-80.

Permainan tamat dengan JDT merekodkan kemenangan 4-0 serta muncul juara Kumpulan D dengan mengumpul 18 mata secara keseluruhan.

Anda boleh menonton sorotan perlawanan serta jaringan oleh Guilherme de Paula pada pautan di bawah:

Featured Image: JOHOR Southern Tigers


Sabah Pinjam Pemain Kacukan Stuart & Bekas Kapten, Irfan Daripada JDT II

Sabah FC yang dibimbing oleh bekas ketua jurulatih kebangsaan bawah 23 tahun (B-23), Datuk Ong Kim Swee mengumumkan kemasukan dua lagi pemain baharu dalam mempersiapkan pasukan tersebut tersebut untuk mengharungi saingan Liga Malaysia 2022.

Menerusi pengumuman terbaru kelab, salah seorang daripadanya merupakan pemain tengah menyerang (attacking midfielder) berdarah kacukan Malaysia-England yang berusia 22 tahun iaitu Stuart Wilkin. Sepanjang musim ini, produk Akademi Southampton ini kerap membarisi kesebelasan utama JDT II dengan beraksi di posisi sayap.

Selain itu, Sabah turut menambah kekuatan skuadnya dengan seorang lagi pemain tengah JDT II merangkap bekas kapten skuad Harimau Muda, Irfan Fazail yang berusia 30 tahun. Merupakan seorang ‘playmaker’ dan dijangka kehadirannya bakal memberikan saingan kepada seorang lagi pemain tengah, Baddrol Bakhtiar yang turut ditandatangani oleh Sabah, minggu lalu.

Satu lagi pilihan, dengan kemasukan Baddrol dan Irfan, berkemungkinan Kim Swee mahu menggandingkan kembali kedua-dua pemain ini di bahagian tengah skuad Sang Badak sepertimana pernah dilakukannya ketika membimbing skuad Harimau Muda memenangi pingat emas Sukan SEA sekitar sedekah yang lalu.

Difahamkan, Stuart dan Irfan dipinjam oleh Sabah selama satu musim daripada Johor Darul Ta’zim (JDT).

Terdahulu, Sabah di bawah bimbingan Kim Swee melakukan rombakan besar dengan membawa masuk beberapa pemain tempatan berprofil tinggi seperti Baddrol Bakhtiar, Dominic Tan, Rizal Ghazali, Damien Lim, Dirga Surdi dan Badrul Affendy selain mengekalkan nama-nama seperti Amri Yahyah, N. Thanabalan dan lain-lain lagi.

Featured Image: JOHOR Southern Tigers


Terbuka Denmark: Rekod Pertemuan Sze Fei-Nur Izzuddin vs Beregu No.7 Dunia, Fajar Alfian-Rian Ardianto

Pentas suku akhir Kejohanan Terbuka Denmark 2021 bagi kategori beregu lelaki bakal menyajikan pertembungan antara wakil Malaysia, Goh Sze Fei-Nur Izzuddin menentang beregu ke-7 dunia dari Indonesia, Fajar Alfian-Rian Ardianto.

Untuk makluman semua, Sze Fei-Nur Izzuddin yang menghuni ranking ke-26 dunia berhasil meloloskan diri ke peringkat suku akhir setelah menumpaskan dua beregu India iaitu Manu Attri-Sumeeth Reddy (ranking ke-37) dan Chirag Shetty-Satwiksairaj Rankireddy (ranking ke-10) pada pusingan pertama dan kedua masing-masing.

Manakala pencabar mereka, Fajar Alfian-Rian Ardianto pula ke suku akhir dengan menewaskan beregu Chinese Taipei, Ching Yao-Po Han (ranking ke-22) dan beregu India, Arjun-Kapila (ranking ke-46).

Bercakap mengenai sejarah pertembungan melibatkan kedua-dua beregu dari Malaysia dan Indonesia ini, berdasarkan rekod, mereka hanya bertemu tiga kali sahaja setakat ini. Berikut adalah rekod pertemuan mereka:

Kejohanan: Chinese Taipei Open 2019

Keputusan: 20-22 dan 14-21 (kalah ‘straight set’)

Kejohanan: Princess Sirivannavari Thailand Masters 2018

Keputusan: 21-23, 21-18 dan 17-21

Kejohanan: Walikota Surabaya International Series 2016

Keputusan: 13-21 dan 16-21 (tumpas ‘straight set’)

Berdasarkan rekod di atas, beregu Sze Fei-Nur Izzuddin tidak pernah meraih sebarang kemenangan ketika bertemu Fajar Alfian-Rian Ardianto sebelum ini. Lebih menarik, dalam ketiga-tiga pertemuan tersebut, beregu Malaysia ini tumpas pada pusingan pertama kepada beregu Indonesia ini. Untuk perlawanan malam ini, mampukah Sze Fei-Nur Izzuddin memperbaharui rekod pertemuan dan melakukan kejutan ke atas Fajar Alfian-Rian Ardianto untuk mara ke peringkat separuh akhir? Sama-sama kita nantikan.


Kedah Beri Nafuzi Zain Kontrak 2 Tahun & Sambar Bekas Jurulatih Penjaga Gol Terengganu

Skuad berpangkalan di utara semenanjung tanah air, Kedah Darul Aman FC (Kedah) secara rasminya akan mengharungi saingan baharu Liga Malaysia musim 2023 dengan kehadiran ketua jurulatih baharu.

Kerusi pengendali skuad berjulukan Sang Kenari ini kosong selepas berpisah dengan jurulatih dari Singapura, Aidil Sharin Sahak setelah menamatkan saingan Liga Super 2022 di tangga kelapan pada Oktober lalu.

Dalam Majlis Menandatangani Kontrak Ketua Jurulatih & MoU Rakan Strategik pada hari ini, pemilik majoriti pasukan, Tan Sri Dr. Mohd Daud Bakar mengumumkan bekas ketua jurulatih Terengganu FC, Nafuzi Zain dilantik mengisi kekosongan yang ditinggalkan oleh Coach Aidil itu.

Dr. Mohd Daud turut memaklumkan Nafuzi diberikan kontrak selama dua tahun bersama Kedah yang akan menyaksikannya kekal membimbing skuad Hijau Kuning sehingga tahun 2024.

Untuk rekod, Nafuzi yang berusia 44 tahun ini menjadi buah mulut para penyokong bola sepak tempatan selepas mempamerkan pencapaian yang agak memberangsangkan bersama Terengganu pada musim 2022 lalu.

Nafuzi berhasil membawa kelab berpangkalan di pantai timur itu mara ke separuh akhir Piala Malaysia serta muncul naib juara Liga Super dan Piala FA. Pencapaian ini membolehkan Terengganu meraih slot ke saingan Piala AFC 2023-24 serta saingan Piala Sumbangsih 2023.

Bukan itu sahaja, Dr. Mohd Daud turut mengumumkan kehadiran jurulatih penjaga gol Kedah yang baharu merangkap bekas jurulatih penjaga gol Terengganu iaitu Yazid Yassin menyertai barisan kejurulatihan yang dipimpin oleh Nafuzi Zain.


Son Jalani Pembedahan, Penyertaan Ke Piala Dunia Cetus Tanda Tanya

Peluang untuk pemain bintang Republik Korea, Son Heung-min untuk beraksi di kancah Piala Dunia 2022 Qatar yang akan bermula 20 November kelak mencetuskan tanda tanya.

Ini selepas kelabnya, Tottenham Hotspur dalam satu kenyataan rasmi mengesahkan berusia 30 tahun itu akan menjalani pembedahan untuk menstabilkan keretakan di sekeliling matanya.

Pembedahan itu dilakukan selepas penyerang itu ditimpa kecederaan ketika turun menentang Olympique Marseille di Stade Velodrome dalam saingan Liga Juara-Juara UEFA (UCL).

Kecederaan Son itu berpunca daripada pertembungan dengan pertahanan Marseille, Chancel Mbemba di udara pada minit ke-23 sehingga memaksa permainan dihentikan dalam tempoh masa panjang.

Walaupun tanpa ketiadaan Son selepas daripada itu, Spurs tetap berhasil merekodkan kemenangan dengan keputusan 2-1 sekaligus mengutip 3 mata berharga.

Sementara itu, selepas pembedahan, Son akan memulakan pemulihan dengan kakitangan perubatan kelab. Perkembangan Son akan dikemaskini dengan lebih lanjut kepada para penyokong dalam masa terdekat.

Untuk makluman semua, Korea berada dalam Kumpulan H di saingan Piala Dunia kali ini. Skuad berjulukan Taeguk Warriors ini akan memulakan kempen peringkat kumpulan dengan menentang Uruguay dan diikuti oleh Ghana dan diakhiri dengan bertemu Portugal.


Terbuka Swiss: Beregu No.3 Indonesia Catat Kemenangan Sulung Ke Atas Aaron-Wooi Yik

Tiga pertemuan terdahulu menentang beregu No.3 Indonesia, Fajar Alfian dan Muhammad Rian Ardianto berakhir dengan kemenangan buat Aaron Chia dan Soh Wooi Yik.

Namun begitu, pertemuan keempat melibatkan kedua-dua pasangan beregu ini di peringkat separuh akhir saingan Terbuka Swiss 2022 menyaksikan satu pengakhiran baharu tercipta.

Beregu No.1 negara merangkap penghuni ranking kelapan dunia, Aaron-Wooi Yik tumpas buat pertama kali kepada Fajar-Ardianto di pentas kejohanan antarabangsa.

YONEX Swiss Open 2022MD – Semi final               🇮🇩Fajar ALFIAN🏅22 13 21 🇮🇩Muhammad Rian ARDIANTO🏅20 21  8  🇲🇾Aaron CHIA               🇲🇾Wooi Yik SOH

🕗 in 51 minutes https://t.co/V8vvw9tc7V

— BWFScore (@BWFScore) March 26, 2022

Di dalam perlawanan tersebut, Fajar-Ardianto yang menduduki ranking kesembilan dunia berhasil menumpaskan Aaron-Wooi Yik menerusi tiga set permainan yang berkesudahan dengan skor 22-20, 13-21 dan 21-8 dalam tempoh masa 51 minit permainan.

Kekalahan ini menyaksikan Aaron-Wooi Yik gagal menempah tiket ke perlawanan akhir di kejohanan yang bertarah Jelajah Dunia Super 300 BWF ini. Bagaimanapun, kemaraan ke peringkat separuh akhir ini menyamai pencapaian yang ditampilkan mereka pada tahun lalu.

Sementara itu, di pentas final kelak, Fajar-Ardianto bakal berhadapan samada satu lagi beregu Malaysia, Goh Sze Fei-Nur Izzuddin atau beregu senegaranya, Pramudya Kusumawardana-Yeremia Erich Yoche Yacob Rambitan.


Indonesia Masters: Zii Jia Tak Sempat Tamatkan Permainan, Terpaksa Tarik Diri Pada Pusingan 1

Jaguh badminton perseorangan lelaki negara, Lee Zii Jia tidak sempat menamatkan perlawanan pada Pusingan 1 dalam kejohanan Indonesia Masters yang berlangsung pada hari ini.

Zii Jia yang menduduki ranking ketujuh dunia membuat keputusan menarik diri (retired) ketika skor 9-11 pada set pertama yang sedang berpihak kepada lawannya, Rasmus Gemke dari Denmark.

Baca: Lee Zii Jia Tak Perlu Tarik Diri Kejohanan Indonesia Masters, Kata SU Agung BAM

"𝙄𝙩'𝙨 𝙣𝙤𝙩 𝙟𝙪𝙨𝙩 𝙢𝙮 𝙗𝙖𝙘𝙠 𝙞𝙣𝙟𝙪𝙧𝙮, 𝙢𝙮 𝙬𝙝𝙤𝙡𝙚 𝙗𝙤𝙙𝙮 𝙞𝙨 𝙩𝙞𝙧𝙚𝙙."Lee Zii Jia 🇲🇾 retires from his match against Rasmus Gemke 🇩🇰 after 13 minutes.We wish Lee a speedy recovery.#IndonesiaMasters2021 #BWFWorldTour 📸 @badmintonphoto https://t.co/pyWDH5mWSu pic.twitter.com/TyrorzL8XV

Ketika itu, perlawanan baru sahaja berlangsung dalam tempoh 13 minit. Difahamkan, penarikan dirinya ini disebabkan oleh kecederaan belakang yang menimpa Zii Jia ketika di kejohanan Terbuka HYLO, minggu lalu.

Selain itu, faktor keletihan yang dialami oleh Zii Jia ekoran penyertaan deretan kejohanan demi kejohanan sejak bulan September lalu turut menyumbang kepada keputusan tersebut.

Penarikan diri Zii Jia memberikan laluan kepada Rasmus untuk mara ke Pusingan 2. Di peringkat ini, Rasmus bakal berhadapan antara pemain Republik Korea, Heo Kwanghee atau pemain Perancis, Toma Junior Popov.

Featured Image: Badminton Photo / Badminton Association of Malaysia


Real Chukai Lanjut Pajakan Stadium Mak Chili Selama 3 Tahun

Stadium Mak Chili akan kekal menjadi gelanggang rasmi atau “home” bagi Real Chukai FC sehingga tahun 2026.

Ini selepas skuad berjulukan The Anchor itu telah memperoleh lanjutan pajakan Stadium Mak Chili selama tiga tahun dengan pilihan lanjutan selama enam tahun.

Difahamkan, lanjutan itu hadir selepas pajakan semasa Stadium Mak Chili oleh Real Chukai tamat pada Januari lalu.

Bagaimanapun, Real Chukai dan pemilik Stadium Mak Chili, Majlis Perbandaran Kemaman (MPK) telah pun memuktamadkan perbincangan mereka untuk menandatangani perjanjian baharu.

Pada masa yang sama, Real Chukai merancang pelan pembangunan untuk pengubasuaian Stadium Mak Chili dengan anggaran sebanyak RM4 juta.

Pelan perancangan ini merangkumi menambah tempat duduk dihadapan grandstand sedia ada serta tambahan padang bola sepak bersaiz kecil yang sesuai untuk permainan bola sepak sembilan sebelah.


Chungbuk Cheongju Rakam Kemenangan Sulung Di Pentas K League 2

Kelab yang disertai oleh pemain kebangsaan, Kogileswaran Raj iaitu Chungbuk Cheongju berhasil memulakan kempen K League 2 dengan langkah kanan.

Langkah kanan itu dicetak menerusi kemenangan 3-2 ke atas Seoul E-Land dalam perlawanan pertama liga yang berlangsung pada petang tadi di halaman lawan, Stadium Mokdong.

Kemenangan terbabit dirakam menerusi jaringan oleh Paulinho, Moon Sang-yun dan Jorge Teixeira pada minit ke-9, ke-51 dan ke-64 masing-masing.

Tidak lama kemudian, tuan rumah cuba mengejar kedudukan terbabit dan berhasil menjaringkan dua gol yang berselang dalam masa lima minit.

Dua jaringan itu dihasilkan oleh Bruno Oliveira dan Tsubasa Nishi pada minit ke-71 dan ke-76 masing-masing.

Akan tetapi, Seoul E-Land tidak berhasil menjelmakan jaringan ketiga bagi mengikat kedudukan.

Kedudukan 3-2 itu kekal sehingga ke tiupan wisel penamat sekaligus membuatkan Seoul E-Land gagal untuk meraih sekurang-kurangnya satu mata daripada perlawanan ini.

Sementara itu, kelibat Kogileswaran tidak kelihatan sama sekali dalam kesebelasan utama mahupun senarai pemain simpanan.

Perlawanan berikutnya, Chungbuk Cheongju akan bertemu Sangju Sangmu di halaman sendiri bagi aksi kedua K League 2.

Featured Image: Chungbuk Cheongju FC


Piala Thomas: Tze Yong Belum Jumpa ‘Formula’ Untuk Kalahkan Kidambi

Perseorangan muda negara, Ng Tze Yong yang berada di ranking ke-46 dunia belum menemui ‘formula’ untuk menumpaskan pemain India yang berada di ranking ke-11 dunia, Kidambi Srikanth.

Tze Yong terpaksa akur tumpas kepada Kidambi ketika turun sebagai wakil ketiga negara menentang pasukan India dalam peringkat suku akhir Piala Thomas 2022, sebentar tadi.

TotalEnergies BWF Thomas and Uber Cup Finals 2022

21 21 🇮🇳Srikanth KIDAMBI🏅11 17 🇲🇾Tze Yong NG

🕗 in 41 minutes https://t.co/bJW2RXAgdn

— BWFScore (@BWFScore) May 12, 2022

Dalam perlawanan tersebut, pemain berusia 21 tahun ini tumpas kepada Kidambi secara  “straight set” dengan skor 11-21 dan 17-21 dalam tempoh masa 41 minit permainan.

Untuk rekod, ini merupakan pertemuan kedua melibatkan kedua-dua pemain. Mereka berentap sesama sendiri buat pertama kali ketika dalam saingan Kejohanan Badminton Asia (BAC) 2022, baru-baru ini yang menyaksikan Kidambi turut memenanginya secara “straight set”.

Kemenangan Kidambi ini membolehkan skuad India merangkul mata kedua sekaligus mendahului Malaysia dengan skor 2-1 pada ketika ini.

Sementara itu, perlawanan seterusnya, gandingan “scratch pair” Aaron Chia dan Teo Ee Yi turun menentang beregu No.45 dunia, Krishna Prasad Garaga dan Vishnuvardhan Goud Panjala.


BATC 2022: Pasukan Wanita Malaysia Dijodohkan Bersama Juara Bertahan, Jepun Serta India

Hasil undian Kejohanan Badminton Berpasukan Asia (BATC) 2022 menyaksikan pasukan wanita negara dijodohkan bersama-sama juara bertahan iaitu Jepun.

Menyertai Malaysia dan Jepun di dalam Kumpulan Y ini adalah pasukan wanita India. Majlis undian ini turut disiarkan secara langsung menerusi Facebook Badminton Asia, tengah hari tadi.

#BATC2022 Women’s Team: Malaysia drawn in Group Y alongside Japan & India!#DemiMalaysia#BadmintonMalaysia pic.twitter.com/DmMarsruJk

Sementara itu, sebuah lagi kumpulan iaitu Kumpulan Z disertai oleh Korea, Indonesia, Hong Kong dan Kazakhstan.

Dua pasukan terbaik setiap kumpulan akan layak ke saingan separuh akhir sambil menempah tiket ke kejohanan Piala Uber 2022 yang akan berlangsung di Bangkok, Thailand pada bulan Mei hadapan.

Untuk makluman semua, kejohanan BATC ini akan dilangsung di Setia City Convention Centre bermula 15 hingga 20 Februari kelak.


Piala Futsal AFF 2021: Selangor MAC ‘Bantai’ Wakil Kemboja & Akhiri Saingan di Tempat Ke-3

Juara Malaysia Premier Futsal League (MPFL) 2019, Selangor MAC berhasil menumpaskan wakil Kemboja, Mohahang All Star FC dengan keputusan 7-2 pada hari ini.

Dalam perlawanan tersebut, Ekmal, Yazadh dan Danial Dain menjaringkan dua gol dan Azwann menjaringkan satu gol sekaligus memastikan Selangor MAC mengutip 3 mata yang kedua dalam kejohanan ini.

AFF Futsal Cup 2021 – FULLTIME RESULT Selangor Mac FC 7-2 Mohahang All Star FC#AFF#FAT pic.twitter.com/LK8cz2bpha

Perlawanan menentang wakil Kemboja ini juga merupakan yang terakhir dihadapi oleh Selangor MAC dan secara tidak rasminya, pasukan yang dibimbing oleh Addy Shairullyzam menamatkan saingan Piala Futsal AFF 2021 di tempat ketiga.

Sementara itu, sebuah lagi wakil negara iaitu Pahang Rangers yang dibimbing oleh Gerard Casas pula menduduki tangga keempat setelah mencatatkan satu kemenangan dan tiga kekalahan.

Juara bagi kejohanan ini sedang direbut oleh dua wakil Thailand iaitu Freefire Bluewave Chonburi dan Port FC yang mengumpul 9 mata yang sama selepas mengharungi 3 perlawanan.

Perlawanan melibatkan kedua-dua pasukan tersebut akan berlangsung pada 7 malam ini, waktu Malaysia.


Pos Malaysia Lancar Set Setem Khas Berharga RM45 Sempena Piala Malaysia

Bersempena dengan berlangsungnya saingan Piala Malaysia 2022, Pos Malaysia selaku Rakan Logistik Rasmi Liga Malaysia melancarkan satu koleksi setem edisi khas yang diberi nama Setem Ku.

Set edisi khas yang terhad kepada 1,800 unit ini dikeluarkan sebagai satu memorabilia kepada peminat bola sepak tempatan dan juga pengumpul setem.

Set Setem Ku ini merangkumi satu helaian setem yang daripada 16 jenis setem mempamerkan pemain-pemain daripasa setiap pasukan yang beraksi di Piala Malaysia seperti Bergson da Silva dan Arif Aiman (JDT, Faisal Halim dan Kpah Sherman (Terengganu), Baddrol Bakhtiar dan Amri Yahyah (Sabah) serta lain-lain lagi.

Bukan itu sahaja, set ini turut disertakan dengan tiga poskad dan sampul surat masing-masing. Kesemua bahan-bahan ini dimuatkan dalam satu fail rekaan khas yang disertakan dengan nombor bersiri.

Bagi peminat yang berminat untuk mendapatkan koleksi ini, ianya boleh didapati secara atas talian menerusi laman (www.pos.com.my/shop) atau secara runcit di kaunter Unit Setem & Filateli Pejabat Pos Besar Kuala Lumpur bermula 9 November.

Sementara itu, pembelian di 13 lagi Pejabat Pos Besar seluruh negara akan bermula pada 14 November kelak. Untuk makluman semua, set Setem Ku ini diletakkan tanda harga RM45 setiap satu.


Perlawanan Tier 1: Bayangan Kesebelasan Utama Piala AFF Oleh Kim Pan-gon?

Adakah pemain-pemain yang membarisi kesebelasan utama menentang Maldives di Stadium Bola Sepak Kuala Lumpur, Cheras pada malam ini merupakan bayangan kepada kesebelasan utama di saingan Piala AFF kelak?

Berhadapan dengan pasukan di ranking ke-154 dunia itu, ketua jurulatih skuad kebangsaan, Kim Pan-gon hanya mengekalkan enam pemain sahaja yang bermula ketika menentang Kemboja pada Jumaat lalu.

Selebihnya Pan-gon melengkapkannya dengan Syihan Hazmi (penjaga gol), Dominic Tan, Safawi Rasid, Mukhairi Ajmal dan Brendan Gan.

Barisan pemain ini berhasil merekodkan kemenangan 3-0 ke atas ke atas Maldives yang mendapat bimbingan jurulatih dari Itali, Francesco Moriero.

Kemenangan itu berpunca daripada jaringan tunggal oleh penyerang berdarah kacukan England-Malaysia, Darren Lok pada babak pertama atau lebih spesifiknya pada minit 24’.

Perlawanan Antarabangsa Tier 1 | Rabu, 14 Disember 2022

MALAYSIA 🇲🇾 3-0 🇲🇻 MALDIVES

⚽ Darren Lok 24' Faisal Halim 64' Lee Tuck 88'#FAM #HarimauMalaya pic.twitter.com/LH5D1QZ7s7

— FA Malaysia (@FAM_Malaysia) December 14, 2022

Ketika babak kedua, Malaysia yang berjulukan Harimau Malaya ini berhasil menggandakan jaringan menerusi Faisal Halim pada minit 64’.

Sekitar dua minit sebelum tamat 90 minit permainan, Lee Tuck berjaya meledak jaringan ketiga buat Malaysia selepas menerima suapan daripada Sergio Aguero.

Sepanjang babak kedua, Pan-gon turut membuat beberapa pertukaran. Antaranya memasukkan Lee Tuck, Nor Hakim Hassan, Aliff Haiqal Lokman, Stuart Wilkin, Quentin Cheng dan Sergio Aguero.

Pemain-pemain itu masuk menggantikan Safawi Rasid, Ruventhiran, Dominic Tan, Mukhairi Ajmal, Brendan Gan dan Darren Lok.

Dengan keadaan Maldives gagal mencari sebarang jaringan penyamaan, Malaysia berhasil menutup perlawanan dengan keputusan 3-0 sejurus pengadil perlawanan dari Thailand, Sivakorn Pu-Udom meniup wisel menamatkan permainan.

Featured Image: Syamil Rosli | PFA Malaysia


Ranking BWF: Lee Zii Jia Kekal No.4 Dunia

Kejayaan jaguh perseorangan lelaki negara, Lee Zii Jia melangkah ke peringkat separuh akhir Kejohanan Badminton Terbuka Seluruh England (All England) selepas sering kali terkandas awal dalam beberapa kejohanan sebelum ini nampaknya tidak memberi kesan kepada kedudukan ranking dunianya.

Menerusi kemaskini terbaru oleh Persekutuan Badminton Dunia (BWF) pada hari ini, Zii Jia yang meraih 8,400 daripada kejohanan bertaraf Super 1000 itu kekal di kedudukan keempat dunia dengan pungutan 74,568 mata.

Pemain yang bakal menjengah usia 25 tahun dalam beberapa hari lagi ini menghuni tangga keempat dunia di bawah Viktor Axelsen (108,206 mata), Jonathan Christie (80,062 mata) dan Anthony Sinisuka Ginting (77,579 mata).

Untuk makluman semua, ranking terbabit dihuninya sejak sembilan minggu lalu apabila jatuh daripada kedudukan kedua dunia – ranking terbaik pernah dihuninya dalam kariernya setakat ini.

Sementara itu, terdapat peningkatan yang agak ketara melibatkan dua perseorangan muda negara iaitu Justin Hoh dan Ong Ken Yon yang merekodkan peningkatan sebanyak 15 dan 11 anak tangga sekaligus menghuni tangga ke-70 dan ke-109 masing-masing.

Manakala bagi seorang lagi pemain muda negara, Ng Tze Yong yang berhasil ke peringkat suku akhir All England selepas menumpaskan Viktor Axelsen pada minggu lalu meningkat dua anak tangga dan menghuni ranking ke-26 dunia.


Harga Tiket Final Piala Malaysia Sama Seperti Piala FA – Bermula RM50

Penganjur saingan bola tempatan, Malaysian Football League (MFL) mengumumkan harga tiket bagi perlawanan akhir Piala Malaysia 2022 adalah sama seperti perlawanan akhir Piala FA 2022 yang lalu.

Bukan sahaja harga tiket yang sama, penjualan empat ‘tier’ tiket yang merangkumi dua kategori General Admission serta Premium Grandstand dan  VIP Grandstand turut dikekalkan bagi akhir yang dijadualkan berlangsung pada 26 November kelak.

Menerusi satu kenyataan yang dikeluarkan MFL pada hari ini, harga keempat-empat ‘tier’ tiket itu ditetapkan seperti berikut:

General Admission 1 – RM50

Genaral Admission 2 – RM70

Ketua Pegawai Eksekutif (CEO) MFL, Stuart Ramalingam memaklumkan biarpun pihaknya berhadapan dengan peningkatan kos penganjuran namun harga tiket perlawanan akhir itu tetap dikekalkan sepertimana aksi akhir Piala FA yang menyaksikan Johor Darul Ta’zim (JDT) muncul juara pada 10 September lalu.

“MFL membuat keputusan untuk mengekalkan harga tiket perlawanan akhir TM Piala Malaysia dengan mengambil kira kejayaan penganjuran final Piala FA 2022 di mana sambutan yang ditunjukkan oleh penyokong yang hadir ke stadium cukup hebat.

“Saya percaya dengan penetapan empat ‘tier’ harga tiket ini akan memberi lebih pilihan buat penyokong kedua-dua pasukan finalis yang ingin hadir ke stadium bagi menyaksikan aksi kemuncak TM Piala Malaysia kali ini.

“Untuk proses jualan tiket final ini pula akan ditentukan oleh pasukan finalis seperti yang dilakukan sebelum ini kerana dengan cara ini, tiket yang telah diperuntukkan kepada setiap kelab dapat dibeli oleh penyokong mereka secara sama rata dan adil,” kata Stuart.

Sepertimana Piala FA yang lalu, venue bagi perlawanan akhir Piala Malaysia juga kekal di Stadium Nasional Bukit Jalil (SNBJ), Kuala Lumpur.

Featured Image: Malaysian Football League


Bekas Bek Kiri KL City Sertai Skuad AFC Champions League JDT

Pasukan yang beraksi dalam kancah AFC Champions League (ACL), Johor Darul Ta’zim (JDT) memperkenalkan pemain baharunya – bekas pertahanan Kuala Lumpur City FC (KL City), Daniel Ting menerusi satu klip video pengenalan pemain, pada hari ini.

Klip video berdurasi 32 saat yang dimuat naik di pelbagai platform media sosial milik skuad Harimau Selatan tersebut memaparkan pemain kacukan England-Malaysia berusia 29 tahun menaiki limousine dan memasuki Stadium Sultan Ibrahim (SSI), Iskandar Puteri.

Dalam klip video itu juga, JDT mendedahkan Daniel akan menyarung jersi No.33 – nombor yang ditinggalkan oleh pertahanan import, Mauricio dos Santos Nascimento yang mengumumkan meninggalkan skuad Harimau Selatan, pagi tadi.

— JOHORSouthernTigers (@OfficialJohor) June 27, 2022

Muat naik itu secara langsungnya menjadikan Daniel kembali beraksi bersama skuad Harimau Selatan buat kali kedua bermula saat ini. Untuk makluman, Daniel pernah sudah pernah menyertai pasukan simpanan, JDT II pada penghujung tahun 2016.

Dengan kemasukan Daniel, JDT secara langsungnya mempunyai dua bek kiri berdarah campuran termasuk pemain sedia adanya, La’Vere Corbin Ong.

Untuk makluman semua, musim lalu, Daniel menampilkan prestasi yang cukup cemerlang bersama skuad ibu kota kendalian Bojan Hodak dengan membantu KL City menamatkan saingan Liga Super di tangga keenam serta muncul juara Piala Malaysia 2021.

Bagaimanapun, ketika tempoh pramusim sebelum berlangsungnya saingan Liga Malaysia 2022, kem KL City memaklumkan Daniel mempunyai masalah peribadi dan tidak dapat menyertai pasukan pada ketika itu.

Dan pada Mac lalu, Presiden Persatuan Bola Sepak Kuala Lumpur (KLFA) merangkap Ahli Parlimen Shah Alam, YB Khalid Samad mengesahkan kelahiran Cheshire, England ini dengan rasminya berpisah dengan KL City sekaligus menjadi pemain bebas (free agent).


Piala Thomas 2020: Sasaran ke Suku Akhir Tidak Berubah Walaupun England Menarik Diri

Persatuan Badminton Malaysia (BAM) tidak bercadang untuk menyemak semula sasaran awal mara ke peringkat suku akhir buat pasukan lelaki dalam kejohanan Piala Thomas 2020.

Menurut laporan portal Bernama, perkara tersebut disahkan oleh Presiden BAM, Tan Sri Mohamad Norza Zakaria walaupun pasukan England yang berada dalam Kumpulan D bersama-sama Jepun, Malaysia dan Kanada mengumumkan menarik diri pada saat-saat akhir.

Artikel Berkaitan: Pemain-Pemain ‘Power’ Cedera, Pasukan England Umum Tarik Diri

“Kami rasa penarikan diri England bukan satu kelebihan besar untuk Malaysia, jadi kami akan memberi tumpuan sepenuhnya kepada Jepun. Kami perlu realistik tentang sasaran kami kerana pemain kami telah menempuh perlawanan yang banyak dalam kejohanan Piala Sudirman.

“Ia mungkin menyebabkan mereka sedikit keletihan dan saya tidak fikir adalah wajar untuk menyemak semula sasaran kami kerana kami tidak mahu memberi tekanan kepada mereka.

“Saya fikir pemain dan jurulatih kami tahu apakah aksi yang diharapkan daripada mereka, bukan hanya oleh pihak BAM, tetapi juga peminat, jadi mereka harus berjuang bersungguh-sungguh,” katanya dipetik daripada portal terbabit.

Pada masa yang sama, kebanyakan anggota skuad Malaysia kali ini terdiri daripada pemain muda yang akan membuat penampilan sulung dalam kejohanan berpasukan lelaki dwitahunan itu.

Norza mengharapkan pendedahan pemain muda di kejohanan ini dapat menjadikan mereka sebagai pemain yang lebih baik pada masa akan datang.

Untuk makluman semua, saingan peringkat kumpulan Thomas Cup 2020 akan bermula pada Sabtu ini, 9 Oktober.

Featured Image: Badminton World Federation


Ranking FIH: Malaysia Kembali Memasuki Kelompok 10 Pasukan Terbaik Dunia

Sungguhpun terlepas peluang untuk bergelar juara Piala Asia 2022, satu perkembangan baik dilakar oleh skuad hoki lelaki kebangsaan apabila kembali menempatkan diri mereka dalam kelompok 10 pasukan terbaik dunia.

Menerusi kemaskini terbaru oleh laman Persekutuan Hoki Antarabangsa (FIH), kejayaan pasukan bimbingan Arul Selvaraj muncul naib juara di kejohanan tersebut menjadikan Speedy Tigers memiliki 1666.594 mata pada ketika ini.

Pungutan mata tersebut membolehkan mereka menduduki kedudukan ke-10 yang sebelum ini dihuni oleh pasukan eropah, Perancis. Pada saat ini, Perancis yang jatuh ke tangga ke-11 dunia memiliki 1577.458 mata.

Untuk makluman semua, Malaysia telah menduduki ranking ke-10 dunia pada Oktober tahun lalu namun kedudukan itu tidak bertahan lama dan jatuh ke tangga ke-11 dunia pada April lalu.

Sebagai tambahan, ranking pertama dunia masih menjadi milik pasukan hoki lelaki kebangsaan Australia. Mereka menghuni kedudukan itu sejak Ogos tahun lalu. Ianya diikuti oleh Belgium dan Belanda di tangga kedua dan ketiga masing-masing.

Sementara itu, India menjadi pasukan benua asia paling tinggi dalam ranking dunia dengan menduduki tangga keempat manakala Republik Korea yang muncul juara Piala Asia 2022 pula berada di tangga ke-13 dunia.

Featured Image: Malaysian Hockey Confederation


Sharul ‘Afro’ Daripada Seorang Atlet Ping Pong Kepada Tonggak Pertahanan Selangor

Pertahanan Selangor, Sharul Nazeem Zulpakar atau dikenali sebagai Afro tidak menyangka mampu beraksi di tahap tertinggi seperti hari ini selepas membuat keputusan memilih untuk beralih fokus daripada ping pong ke bola sepak pada usia 17 tahun.

Malah, dia hanya memilih bermain di liga sosial sahaja bagi mengembangkan bakatnya sebelum bakatnya dapat dikesan oleh pihak pengurusan Selangor untuk dilamar beraksi dengan skuad Piala Belia pada tahun 2018.

Segala-galanya berlalu pantas buat Sharul dengan semakin menyerlah apabila mewarnai Selangor 2 pada musim lalu sebelum akhirnya diberi kepercayaan diletakkan selaku pertahanan tengah utama pada saingan Liga Super 2021.

“Dahulu masa sekolah, ada main bola tetapi tidak berapa minat sangat selain faktor ibu juga yang hanya membenarkan saya terbabit dengan sukan ‘indoor’ dan sebab itu saya memilih ping pong, dari sekolah rendah sampai Tingkatan 5.

“Saya pernah menjalani pemilihan ke MSSM (Majlis Sukan Sekolah Malaysia) bagi mewakili Selangor semasa di darjah 6 dan pada masa itu, saya seorang sahaja berbangsa Melayu manakala yang lain dari bangsa Cina namun tidak terpilih.

“Minat ini diteruskan sehingga Tingkatan 5 di sekolah menengah, sebelum satu hari saya buat keputusan untuk mencuba nasib bermain bola sepak dengan memberitahu kakak dan Cheras (Prefer FC) yang bermain di Liga Bola Sepak Rakyat (LBR) merupakan pasukan pertama yang saya beraksi.

“Dari situ, perlahan-lahan saya mencari pengalaman lain dengan bermain bersama Marcerra United di Liga Kuala Lumpur dan kelab NPNG, di Liga Selangor, pada tahun yang sama.

“Tahun depan akhirnya saya mendapat tawaran dari Selangor dan perasaannya pada masa itu tidak dapat digambarkan kerana terlalu gembira, bayangkan daripada liga sosial sahaja, saya dapat mewakili pasukan negeri dan rezeki memang tidak pernah salah alamat,” katanya.

Antara pencapaian tertinggi Sharul sepanjang bermain ping pong ialah muncul Naib Johan di peringkat negeri dalam kejohanan Majlis Sukan Selangor (MSSS) pada tahun 2015.

Sharul Nazeem yang berusia 22 tahun mula diberi kepercayaan apabila pemain dari Jerman, Tim Heubach mengalami kecederaan pada perlawanan ketujuh Liga Super ketika berdepan Kedah Darul Aman (KDA) FC dan mula diturunkan dalam enam perlawanan setakat ini bagi mengemudi barisan pertahanan.

Dia sebelum ini merupakan ketua pasukan di Selangor 2 dan bermain dalam semua perlawanan di Liga Premier dengan rekod 985 minit permainan.

Jelas pemain yang meminati dua pemain antarabangsa Brazil, David Luiz dan Marcelo, dia gembira peluang diberikan oleh Selangor yang memberikan kepercayaan kepada ramai pemain muda.

Selain dirinya, Selangor turut memberikan peluang kepada pemain seperti Aliff Haiqal, Danial Asri dan Zikri Khalili beraksi dalam kesebelasan utama pada kebanyakan perlawanan musim ini.

“Harapan untuk jangka masa panjang sudah tentu mahu membawa Selangor bermain di peringkat tertinggi seperti ACL (Liga Juara-juara Asia) dan Piala AFC dan sudah tentu kita kena bekerja lebih keras pada tahun mendatang.

“Peluang yang diberikan Selangor untuk saya dan rakan-rakan tunjukkan bakat tidak akan disia-siakan dengan cuba memberikan prestasi baik dalam tiap perlawanan,” katanya.